text:
Ke Eng Seo o se Tsebago ka Dihlatse tša Jehofa?
O re bona re boledišana le batho ka Beibele. O ka ba o ile wa bala ka rena dipegong tša ditaba goba o kwele ge batho ba bolela ka rena. Eupša o tseba gakaaka’ng ka Dihlatse tša Jehofa?
HLAHLOBA TSEBO YA GAGO
Swaya mantšu a latelago ka therešo goba maaka.
THEREŠO MAAKA
Dihlatse tša Jehofa ke Bakriste.
Dihlatse tša Jehofa di dumela gore lefase le bopilwe ka matšatši a tshelelago a diiri tše 24.
Dihlatse tša Jehofa di gana kalafo.
Dihlatse tša Jehofa di amogela Beibele e feletše.
Dihlatse tša Jehofa di diriša feela Beibele yeo e fetoletšwego ke tšona.
Dihlatse tša Jehofa di fetošitše Beibele ya tšona gore e dumelelane le ditumelo tša tšona.
Dihlatse tša Jehofa di phema go akaretšwa ditabeng tša setšhaba.
Dihlatse tša Jehofa di nyatša batho ba madumedi a mangwe.
Gore o hwetše dikarabo, bala matlakala a latelago.
1 THEREŠO. Re leka go latela kgauswi dithuto tša Jesu Kriste le boitshwaro bja gagwe. (1 Petro 2:21) Lega go le bjalo, re fapana le madumedi a mangwe ao a bitšwago a Bokriste ka ditsela tše dintši. Ka mohlala, re hweditše gore Beibele e ruta gore Jesu ke Morwa wa Modimo; ga se karolo ya Boraro Botee. (Mareka 12:29) Ga re dumele taba ya gore moya wa motho ga o hwe goba gore Mangwalo a re Modimo o tlaiša batho diheleng ka mo go sa felego. Le gona ga re dumele taba ya gore bao ba etelelago pele bodumeding ba swanetše go bitšwa ka direto tšeo di ba phagamišago.—Mmoledi 9:5; Hesekiele 18:4; Mateo 23:8-10.
2 MAAKA. Re dumela gore Modimo o bopile dilo ka moka. Eupša ga re dumelelane le batho ba bantši bao ba dumelago gore lefase le bopilwe ka matšatši a tshelelago a diiri tše 24. Ka baka la’ng? Ka gobane dikgopolo tše dintši tša batho bao ba dumelago seo di thulana le seo Beibele e se bolelago. Ka mohlala, ba bangwe ba dumela gore matšatši a tshelelago a tlholo e be e le matšatši a kgonthe a diiri tše 24. Eupša lentšu “letšatši” ka Beibeleng le ka bolela nako e telele kudu. (Genesi 2:4; Psalme 90:4) Le gona, batho ba bangwe bao ba dumelago gore lefase le bopilwe ka matšatši a tshelelago a diiri tše 24 ba bile ba ruta gore lefase le na le mengwaga e dikete tše sego kae le bopilwe. Lega go le bjalo, Beibele e bontšha gore lefase le legohle di be di dutše di le gona le pele ga matšatši a tshelelago a tlholo. 1—Genesi 1:1.
3 MAAKA. Re amogela kalafo. Ge e le gabotse, go swana le Mokriste wa lekgolong la pele la nywaga yo a bitšwago Luka, ba bangwe ba rena ke dingaka. (Bakolose 4:14) Lega go le bjalo, re gana kalafo e nngwe le e nngwe yeo e thulanago le melao ya motheo ya Beibele. Ka mohlala, re gana tšhelo ya madi ka gobane Beibele e ganetša batho go ja madi.—Ditiro 15:20, 28, 29.
Lega go le bjalo, re nyakela rena le ba malapa a rena kalafo e kaonekaone yeo e hwetšagalago. Ge e le gabotse, mekgwa yeo e seketšago madi yeo e diretšwego go thuša balwetši ba Dihlatse ga bjale e dirišetšwa go hola batho ka moka. Dinageng tše dintši, ga bjale molwetši le ge e le ofe a ka kgetha go phema dikotsi tšeo di tlišwago ke go tšhelwa madi tše bjalo ka malwetši ao a lego mading, mathata a tshepedišo ya mmele ya go itwela malwetšing gotee le diphošo tšeo di dirwago ke batho.
4 THEREŠO. Re dumela gore Beibele ka moka e ‘buduletšwe ke Modimo gomme e a hola.’ (2 Timotheo 3:16) Seo se akaretša Testamente ya Kgale le Testamente e Mpsha, go etša ge gantši di bitšwa bjalo. Gantši re bitša dikarolo tšeo tša Beibele gore ke Mangwalo a Seheberu le Mangwalo a Bakriste a Segerika. Ka tsela ye, re phema go fetišetša kgopolo ya gore dikarolo tše dingwe tša ka Beibeleng di fetilwe ke nako goba ga di bohlokwa.
5 MAAKA. Re diriša diphetolelo tše di fapafapanego tša Beibele ge re dutše re ithuta. Lega go le bjalo, re rata go diriša Beibele ya Phetolelo ya Lefase le Lefsa ya Mangwalo a Makgethwa malemeng ao e hwetšagalago ka ona, ka baka la go diriša ga yona leina la Modimo, go nepagala ga yona le go kwagala ga yona. Bona tsela yeo e dirišago leina la Modimo e lego Jehofa. Matsenong a e nngwe ya diphetolelo tša Beibele, go na le lelokelelo la maina a batho ba 79 bao ba ilego ba tšea karolo go tšweletšeng phetolelo yeo. Eupša yona Beibeleng yeo, go ntšhitšwe leina la Mongwadi wa yona—Jehofa Modimo! Go fapana le Dibeibele tše dingwe, Phetolelo ya Lefase le Lefsa e bušeditše leina la Modimo ditemaneng tše dikete moo le bego le tšwelela mathomong. 2
6 MAAKA. Ge re be re hwetša gore ditumelo tša rena di be di sa dumelelane ka mo go feletšego le Beibele, re ile ra fetoša kwešišo ya rena. Nako e telele pele ga ge re ka thoma go tšweletša Phetolelo ya Lefase le Lefsa ya Mangwalo a Makgethwa ka 1950, re dirišitše phetolelo le ge e le efe yeo e bego e hwetšagala gomme ra dira gore ditumelo tša rena di sepedišane le Beibele.
7 MAAKA. Go bolela ga rena ka Beibele go thuša batho ba bantši. Re thušitše batho ba bantši go fenya go lemalela dilo tše kotsi, tše bjalo ka go diriša bjala le dihlaretagi gampe. Diklase tša rena di thuša batho ba dikete lefaseng ka bophara go ithuta go bala le go ngwala. Gape ge go tšwelela dikotsi re thuša Dihlatse le batho bao e sego Dihlatse. Dinakong tše bjalo re leka go thuša bao ba nyakago thekgo maikwelong le moyeng. 3
8 MAAKA. Re latela keletšo ya Beibele ya gore re “hlomphe motho yo mongwe le yo mongwe”—go sa šetšwe ditumelo tša gagwe tša bodumedi. (1 Petro 2:17, Today’s English Version) Ka mohlala, le ge dinageng tše dingwe re le ba diketekete, ga re leke go gapeletša boradipolotiki goba bahlami ba melao gore ba šitiše goba ba thibele seo madumedi a mangwe a se dirago. Le gona ga re gapeletše mmušo gore o hlame melao ya gore batho ka moka ba phele go swana le rena le go dumela seo re se dumelago. Go e na le moo, re swara madumedi a mangwe ka tsela yeo re letetšego gore a re sware ka yona.—Mateo 7:12.
Sehlogo se se swere ditaba tše di tšerwego Wepesaeteng ya rena ya semmušo ya jw.org/nso. Go ithuta ka mo go oketšegilego, eya go MABAPI LE RENA › DIPOTŠIŠO TŠEO DI BOTŠIŠWAGO KUDU.
^ 1. Ka baka leo, ga re ganetšane le nyakišišo ya borathutamahlale bao ba bolelago gore lefase le na le mengwaga e dibilione le le gona—go etša ge bao ba dumelago gore lefase le bopilwe ka matšatši a tshelelago a diiri tše 24 ba e ganetša.
^ 2. Phetolelo ya Lefase le Lefsa e fapane kudu le diphetolelo tše dingwe: E abja mahala. Ka baka leo, batho ba dimilione ba kgona go bala Beibele ka maleme a gabo bona. Ga bjale Phetolelo ya Lefase le Lefsa e hwetšagala ka maleme a 128. O ka e bala gape le Inthaneteng go www.jw.org/nso.
^ 3. E nngwe ya ditsela tšeo re dirišago meneelo ke ka go thuša batho bao ba wetšwego ke dikotsi. (Ditiro 11:27-30) Ka ge modiro wa tlhakodišo o dirwa ke baithaopi bao ba sa lefiwego, meneelo yeo e ntšhiwago e dirišetšwa feela modiro wa go hlakodiša e sego go lefa baithaopi.


c: text/html

text:
Provided by FoxColors - Color hex code related information and conversions
fekotekga, rekotekga, lckotekga, ldkotekga, lnkotekga, lqkotekga, lvkotekga, lykotekga, lebotekga, lefotekga, leuotekga, levotekga, leketekga, lekodekga, lekouekga, lekovekga, lekotemga, lekotenga, lekoteuga, lekotevga, lekotewga, lekoteka, lekotekta, lekotekge, lekotekgl, lekotekgm, lkeotekga, klekotekga, liekotekga, lwekotekga, lyekotekga, ledkotekga, leekotekga, lekkotekga, levkotekga, lekiotekga, lekrotekga, lekzotekga, lekottekga, lekotvekga, lekotejkga, lekoteskga, lekotekiga, lekotekmga, lekotektga, lekotekgha, lekotekgpa, lekotekgab, lekotekgac, lekotekgah,
2014 © FoxMos.com. ALL Rights Reserved. Terms of Use Link to Us FoxColors FoxMaster Famousbirthdays.com

robotstxt: allowed

filter: keep


text:
KGAOLO 25
O Fodiša Molephera ka Kwelobohloko
MATEO 8:1-4 MAREKA 1:40-45 LUKA 5:12-16
JESU O FODIŠA MOLEPHERA
Ge Jesu le barutiwa ba gagwe ba bane ba bolela “disinagogeng tša . . . Galilea ka moka,” ditaba tša mabapi le dilo tše di kgahlišago tšeo Jesu a di dirago di phatlalala gohle. (Mareka 1:39) Pego ya mabapi le mediro ya gagwe e fihla motseng o mongwe moo go nago le monna yo a swerwego ke lephera. Ngaka Luka e mo hlalosa e le yo a ‘tletšego lephera.’ (Luka 5:12) Bolwetši bjo bjo bo boifišago ge bo dutše bo keka bo golofatša ditho tše fapafapanego tša mmele ganyenyane-ganyenyane.
Ka gona boemo bja molephera yo bo bohloko gomme o swanetše gore a dule kgole le ba bangwe. Le gona, o swanetše gore ge batho ba le kgauswi a goeletše a re “Ga se ka hlweka, ga se ka hlweka!” gomme ka go re’alo a ba thibele gore ba se mmatamele kudu gomme ba fetelwa ke bolwetši bjoo. (Lefitiko 13:45, 46) Eupša molephera yo bjale o dira’ng? O batamela Jesu gomme a wela fase ka sefahlego, a mo kgopela a re: “Morena, ge feela o rata, o ka ntlhwekiša.”—Mateo 8:2.
Ruri monna yo o na le tumelo go Jesu! Le gona bolwetši bja gagwe bo swanetše go ba bo mo dira gore a bonagale a hlomola pelo! Jesu o tla arabela bjang? Nkabe o ile wa dira’ng ge e ba o be o le moo? A tutueditšwe ke kwelobohloko, Jesu o otlolla letsogo la gagwe a kgwatha monna yoo. Jesu o re go yena: “Ke a rata. Hlweka.” (Mateo 8:3) Le ge go ka ba go le thata gore ba bangwe ba dumele, gateetee lephera le a hwelela monneng yo a babjago.
Na o ka rata go ba le kgoši e kwelago bohloko le e nago le bokgoni go swana le Jesu? Tsela yeo a swarago molephera yo ka yona e re kgonthišetša gore ge Jesu e le Kgoši ya lefase ka moka, go tla phethagala boporofeta bjo bja Beibele bjo bo rego: “O tla kwela mmotlana le modiidi bohloko, o tla phološa meoya ya badiidi.” (Psalme 72:13) Ee, ka nako yeo Jesu o tla phethagatša kganyogo ya pelo ya gagwe ya go thuša bohle bao ba tlaišegago.
Gopola gore le pele molephera yo a ka fodišwa, bodiredi bja Jesu bo be bo dutše bo thabiša batho kudu. Bjale batho ba tla kwa ka selo se seo se kgahlišago se a se dirilego. Lega go le bjalo, Jesu ga a nyake batho ba dumela go yena feela motheong wa dipego tšeo di bolelwago. O tseba boporofeta bjo bo rego “a ka se kwatše lentšu la gagwe mokgotheng,” ke gore, ka tsela e nngwe e makatšago. (Jesaya 42:1, 2) Ka baka leo, Jesu o laela molephera yo a fodišitšwego o re: “O bone gore o se ke wa botša motho, eupša eya o iponagatše go moperisita, o dire sebego sa mpho seo Moshe a se beilego.”—Mateo 8:4.
Lega go le bjalo, ka ge o ka akanya, monna yo ga a kgone go homola ka seo se sa tšwago go diragala ka ge a thabišitšwe kudu ke gore o fodišitšwe. O a sepela gomme a phatlalatša taba yeo gohle. Seo se tsoša kgahlego e oketšegilego bathong gotee le kganyogo ya go nyaka go tseba. Taba ye e fihla bokgoleng bja gore Jesu a se sa kgona go tsena motseng phatlalatša. Ka gona o tšea nakwana a dula mafelong ao a lego lekatana moo go sa dulego motho. Lega go le bjalo, batho ba go tšwa mathokong ohle ba tla go yena gore a ba rute le go ba fodiša.


text:
BAFSA BA A BOTŠIŠA
Na re Swanetše go Arogana?—(Karolo 1)
Ka dinako tše dingwe go arogana go a thuša. Ela hloko phihlelo ya Jill. O re: “Mathomong ke be ke thabišwa ke gore ka mehla lesogana la ka le be le nyaka go tseba gore ke kae, ke dira eng le gore ke na le bomang. Eupša seo se ile sa fihla bokgoleng bja gore ke se sa kgona go fetša nako ke na le batho ba bangwe ge e se lona feela. Le be le bile le hufega ge ke fetša nako ke na le ba lapa lešo—kudukudu tate. Ge ke be ke arogana le lona, ke ile ka ikwa eka leswika le boima le tlošitšwe magetleng a ka!”
Sarah o bile le phihlelo e swanago. O ile a thoma go lemoga gore John, e lego lesogana leo a bego a ratana le lona, o be a kodutla, a sa kgotsofale e bile a se na mekgwa. Sarah o gopola ka gore: “Lebakeng le lengwe o ile a šiiwa ke nako, a tla gagešo ka morago ga diiri tše tharo! O ile a fo hlokomologa mma ge a be a mmulela mojako ke moka a re go nna: ‘A re sepele. Re šiilwe ke nako.’ Ga se a ka a re, ‘Ke šiilwe ke nako,’ eupša o itše, ‘Re šiilwe ke nako.’ Nkabe a ile a kgopela tshwarelo goba a hlalosa seo se dirilego gore a šiiwe ke nako. Go feta moo, nkabe a ile a hlompha mma!”
Ke therešo gore tiro e tee feela goba mokgwa o nyamišago ga o bolele gore tswalano e ka se atlege. (Psalme 130:3) Lega go le bjalo, ge Sarah a be a lemoga gore seo John a se dirilego ga se sa direga gatee feela, eupša ke mokgwa, o ile a phetha ka gore ba arogane.
Go thwe’ng ge e ba go etša Jill le Sarah, o phetha ka gore motho yo o ratanago le yena e ka se be molekane wa lenyalo yo a go swanetšego? Ge e ba go le bjalo, o se ke wa hlokomologa kamoo o ikwago ka gona! Gaešita le ge go ka ba go le thata go amogela seo, go ka ba kaone kudu gore le arogane. Diema 22:3 e re: “Yo bohlale ke yo a bonego kotsi a ikuta.”
Ke therešo gore go arogana go ka fo se be bonolo. Eupša lenyalo ke tlemo ya sa ruri. Go kaone go kwa bohloko go se nene gona bjale go e na le go tlo itshola bophelo ka moka!


text:
Phetolelo ya kodu ka go Seisemane
kodu
Adam's apple
leina (class 9, bontši dikodu)
1Adam's applelarynx‘Monna yo o na le lentšu le lekoto, ge a bolela, kodu ya gagwe e ya godimo le fase’ — This man has got a deep voice: when he talks, his Adam's apple goes up and down
2Languagevoice‘Mo re lemoga mehuta ye mebedi ya medumo; mohuta wa pele ke wo o nago le kodu, ke go re ge medumo e tšweletšwa marakodu a a roromela’ — Here we see two kinds of speech sounds; the first kind is voiced, which means that when the sound is produced, the vocal chords vibrate


text:
BEIBELE E FETOŠA MAPHELO
Ke Ile ka Ithuta go Itlhompha le go Hlompha Basadi
NGWAGA WA MATSWALO: 1960
NAGA: FORA
BOPHELO BJA PELE E EBA MOKRISTE: E BE E LE YO ŠORO, E LE LEKGOBA LA DIHLARETAGI E BILE A SA HLOMPHE BASADI
BOPHELO BJA KA BJA NAKONG E FETILEGO:
Ke belegetšwe Mulhouse, ka leboabohlabela bja Fora, torotswaneng ya batho bao ba šomago yeo e tsebegago ka bošoro. Ge ke be ke sa gola, tikologong ya gešo go be go tletše dintwa tše šoro ka malapeng. Ka lapeng lešo, banna ba be ba nyenyefatša basadi e bile ba sa nyake go kwa seo ba se bolelago. Ke be ke rutilwe gore mosadi o swanetše go ba ka khitšhing, a hlokomele monna le bana.
Ke gotše ga boima. Ge ke be ke na le mengwaga e lesome, tate o ile a bolawa ke go nwa bjala ka tsela e feteletšego. Ka morago ga mengwaga e mehlano, buti wa ka yo mogolo o ile a ipolaya. Ka wona ngwaga woo, ke ile ka bona ge yo mongwe wa leloko a bolaya yo mongwe nakong ya ge go be go lwewa ka gae gomme ke ile ka tšhoga kudu. Ditho tša lapa di ile tša nthuta go šomiša dithipa le dithunya le gore ke lwe ge go be go hlokagala. Ka ge ke be ke le lesogana leo le tshwenyegilego maikwelong, ke ile ka thoma go ithala di-tattoo mmeleng le go nwa bjala.
Ge ke be ke na le mengwaga e 16, ke be ke enwa mapotlelo a 10 go ya go a 15 a bjala letšatši le lengwe le le lengwe, gomme go se go ye kae ka thoma go šomiša dihlaretagi. Ke ile ka rekiša dikgerekgere ka ba ka thoma go utswa e le gore ke kgone go reka dilo tšeo. Ge ke na le mengwaga e 17, ke be ke šetše ke etšwa kgolegong. Ke ile ka golegwa ka makga a 18 ka baka la go utswa le go senya.
Boemo bja ka bo ile bja mpefala mathomong a mengwaga ya ka ya bo-20. Ke be ke kgoga diphuthelwana tše e ka bago tše 20 tša patše ka letšatši le go diriša heroin le dihlaretagi tše dingwe. Ke nyakile go hwa ka makga a mantši ka baka la go diriša dihlaretagi ka tsela e feteletšego. Ke ile ka thoma go rekiša dihlaretagi, ka gona ke be ke dula ke itlhamile ka dithipa le dithunya. Ka nako e nngwe, ke be ke leka go thunya monna yo mongwe, eupša ka mahlatse kolo e ile ya betha tšhisepere ya lepanta la gagwe! Ge ke be ke na le mengwaga e 24, mma o ile a hlokofala gomme seo sa oketša kgalefo ya ka. Batho bao ba bego ba ntšhaba, ba be ba tshelela ka lehlakoreng le lengwe la seterata ge ba mpona ke tšwelela. Ke be ke fetša mafelobeke a mantši ke le kgolegong ka baka la dintwa goba ke le sepetlele gore ke yo rokwa dintho.
Ge ke na le mengwaga e 28, ke ile ka nyala. Ka baka la tsela yeo ke bego ke phela ka yona, ke be ke sa sware mosadi wa ka ka tlhompho. Ke be ke mo roga le go mmetha. Re be re sa dire selo mmogo bjalo ka banyalani. Ke be ke ipotša gore go lekane ge ke mo fa mabenyabje a mantši ao ke a utswitšego. Ke moka go ile gwa direga selo se sengwe seo ke bego ke sa se letela. Mosadi wa ka o ile a thoma go ithuta Beibele le Dihlatse tša Jehofa. Ka morago ga thuto ya gagwe ya mathomo, o ile a kgaotša go kgoga, a se sa amogela tšhelete yeo ke e utswitšego gomme a mpušetša mabenyabje ao ke bego ke mo file ona. Ke be ke galefile kudu. Ke be ke mo ganetša go ithuta Beibele gomme ke fela ke mmudulela ka muši wa sekerete sefahlegong. Le gona ke be ke mo nyatšiša ka batho mo motseng.
Bošegong bjo bongwe ge ke be ke tagilwe kudu, ke ile ka fiša folete ya rena. Mosadi wa ka o ile a phološa nna le morwedi wa rena wa mengwaga e mehlano dikgabong tša mollo. Ge bjala bo tšwile, ke ile ka ipona molato kudu. Ka pelong ke be ke ikwa eka Modimo a ka se tsoge a ntebaletše. Ke ile ka gopola mantšu a moruti yo mongwe a gore badiradibe ba ya diheleng. Le gona ngaka ya ka ya tša monagano e ile ya mpotša gore: “Go fedile ka wena! O ka se sa loka.”
KAMOO BEIBELE E FETOTŠEGO BOPHELO BJA KA:
Ka morago ga gore folete ya rena e fse, re ile ra yo dula le batswadi ba mosadi wa ka. Ge Dihlatse di etla go etela mosadi wa ka, ke ile ka di botšiša gore: “Na Modimo a ka ntebalela dibe tša ka ka moka?” Di ile tša mpontšha lengwalo la 1 Bakorinthe 6:9-11 ka Beibeleng. Temana yeo e bolela ka mehuta ya boitshwaro bjo Modimo a bo hloilego, eupša e tlaleletša ka gore: “Seo ke se ba bangwe ba lena le bego le le sona.” Mantšu ao a ile a nkgonthišetša gore go fetoga go a kgonega. Ke moka Dihlatse di ile tša nkgonthišetša gape gore Modimo o a nthata ka go mpontšha lengwalo la 1 Johane 4:8. Ka ge ke be ke kgothaditšwe ke seo Dihlatse di mpoditšego sona, ke ile ka di kgopela gore di ithute Beibele le nna gabedi mo bekeng, gomme ka thoma go ya dibokeng tša tšona tša Bokriste. Ke be ke rapela Jehofa ka mehla.
Lebakeng la kgwedi feela, ke ile ka dira phetho ya go tlogela dihlaretagi le bjala. Go se go ye kae, ke ge ke šetše ke ekwa gore mmele wa ka o a lwa! Ke ile ka tshwenywa ke ditoro tša go tšhoša, ke opša ke hlogo, ke swarwa ke dihlabi le go ba le maswao a mangwe a bolwetši. Lega go le bjalo, ka nako e swanago ke be ke ekwa eka Jehofa o ntshwere ka seatla e bile o a mmatlafatša. Ke ile ka ikwa kamoo moapostola Paulo a ilego a ikwa ka gona. Ge a bolela ka thušo yeo Modimo a mo filego yona, o ngwadile gore: “Dilong tšohle ke na le matla ka baka la yo a mphago matla.” (Bafilipi 4:13) Ge nako e dutše e eya, ke ile ka kgona go tlogela go kgoga motšoko.
Beibele ga se ya nthuša feela gore ke kgone go laola bophelo bja ka, eupša e bile e kaonefaditše lapa la rena. Tsela yeo ke bego ke swara mosadi wa ka ka yona e ile ya fetoga. Ke ile ka thoma go mo hlompha kudu le go diriša mantšu a rego “hle” le “ke a leboga.” Le gona ke ile ka thoma go ba tate yo kaone go morwedi wa rena. Ka morago ga go fetša ngwaga ke ithuta Beibele, ke ile ka latela mohlala wa mosadi wa ka ka go neela bophelo bja ka go Jehofa gomme ka kolobetšwa.
KAMOO KE ILEGO KA HOLEGA KA GONA:
Ke kgodišegile gore melao ya motheo ya Beibele e phološitše bophelo bja ka. Ba leloko bao e sego Dihlatse tša Jehofa le bona ba lemoga gore nkabe ke bolailwe ke go diriša dihlaretagi gampe goba ke hwile ka baka la go rata dintwa.
Bophelo bja lapa la ka bo fetotšwe ke dithuto tša Beibele ka mo go feletšego ge di ntlhalosetša ka boikarabelo bja ka ke le monna yo a nyetšego e bile ke le tate. (Baefeso 5:25; 6:4) Re ile ra thoma go dira dilo mmogo re le lapa. Ga bjale, go e na le gore ke gapeletše mosadi wa ka gore a šome ka khitšhing, ke thabela go mo thekga mešomong ya gagwe ya go ruta batho Beibele ka nako e tletšego. Le gona, yena o thabela go nthekga karolong ya ka ya go etelela pele phuthego.
Taba ya gore Jehofa Modimo o a nthata le kwelobohloko ya gagwe di nkgomile kudu. Ke tloga ke thabela go ruta batho ba bangwe dika tša Modimo, kudukudu bao ba lebelelwago ba se sa na mohola, ka ge le nna ba bantši ba be ba ntebelela ka tsela yeo. Ke a tseba gore Beibele e na le matla a go thuša yo mongwe le yo mongwe go phela bophelo bjo bo hlwekilego le bjo bo nago le morero. Beibele ga se ya nthuta feela go rata ba bangwe le go ba hlompha, bobedi banna le basadi, eupša e bile e nthutile go itlhompha.


text:
Hlokomelanang Gomme le Kgothatšaneng
“A re hlokomelaneng gore re hlohleletšaneng leratong le medirong e mebotse.”—BAHEB. 10:24.
1, 2. Ke eng seo se ilego sa thuša Dihlatse tša Jehofa tše 230 go phologa mogwanto wa lehu mafelelong a Ntwa ya II ya Lefase?
GE PUŠO ya Nazi e dutše e phuhlama mafelelong a Ntwa ya II ya Lefase, go ile gwa ntšhwa taelo ya gore go fedišwe batho ba dikete bao ba bego ba šetše dikampeng tša tlaišo. Bagolegwa bao ba bego ba le kampeng ya Sachsenhausen ba be ba tlo išwa maemakepeng moo ba bego ba tla nametšwa ka dikepeng gomme tša nweletšwa ka lewatleng. Seo e be e le karolo ya leano leo ka morago le ilego la tsebja e le megwanto ya lehu.
2 Bagolegwa ba dikete tše masometharo-tharo go tšwa kampeng ya tshwenyo ya Sachsenhausen ba be ba swanetše go gwanta dikhilomithara tše 250 go ya Lübeck, e lego motse o lego lebopong la Jeremane. Gare ga bona go be go na le Dihlatse tša Jehofa tše 230 go tšwa dinageng tše tshelelago, gomme le tšona di be di laetšwe gore di gwante di le gotee. Bagolegwa ka moka ba be ba feditšwe matla ke tlala le malwetši. Bana babo rena ba ile ba kgona bjang go phologa mogwantong woo? Yo mongwe wa bona o re: “Re ile ra dula re kgothatšana gore re ye pele.” Godimo ga “matla a fetago a tlwaelegilego” ao ba bego ba a neilwe ke Modimo, lerato leo ba bego ba na le lona seng sa bona le ile la ba thuša gore ba phologe mogwanto woo.—2 Bakor. 4:7.
3. Ke ka baka la’ng re swanetše go kgothatšana?
3 Lehono ga re mogwantong woo wa lehu, eupša re lebeletšana le ditlhohlo tše dintši. Ka morago ga go hlongwa ga Mmušo wa Modimo ka 1914, Sathane o ile a rakwa legodimong gomme a lahlelwa mo lefaseng, e bile o “galefile kudu, ka ge a tseba gore o na le nako e kopana.” (Kut. 12:7-9, 12) Ge lefase le le dutše le lebile ntweng ya Haramagedone, Sathane o diriša diteko le dikgateletšo go leka go re fokodiša moyeng. Godimo ga moo, re lebeletšana le dikgateletšo tša letšatši le letšatši. (Jobo 14:1; Mmo. 2:23) Ka dinako tše dingwe ge diteko tša rena e le tše ntši re ka felelwa ke matla go fihla bokgoleng bjoo matla ao re nago le ona maikwelong le moyeng a feleletšago a sa lekana gore re lebeletšane le manyami ao a re welago. Ela hloko mohlala wa ngwanabo rena yo mongwe yoo ka nywaga e mentši a thušitšego batho ba masomesome moyeng. Ge a šetše a tšofala, yena le mosadi wa gagwe ba ile ba babja, gomme o ile a ikwa a gateletšegile kudu. Go swana le ngwanabo rena yo, ka moka ga rena re nyaka “matla a fetago a tlwaelegilego” a tšwago go Jehofa gotee le kgothatšo e tšwago go ba bangwe.
4. Ge e ba re nyaka go kgothatša batho ba bangwe, re swanetše go tšeela godimo keletšo efe ya moapostola Paulo?
4 Ge e ba re nyaka go kgothatša batho ba bangwe, re swanetše go tšeela godimo keletšo yeo moapostola Paulo a ilego a e nea Bakriste ba Baheberu. O itše: “A re hlokomelaneng gore re hlohleletšaneng leratong le medirong e mebotse, re sa tlogele go bokana ga rena gotee, go etša ge ba bangwe ba tlwaetše go dira bjalo, eupša re kgothatšana, kudukudu ka ge le bona letšatši le batamela.” (Baheb. 10:24, 25) Re ka diriša bjang keletšo ye e botse?
“HLOKOMELANANG”
5. Go “hlokomelana” go bolela’ng, gomme seo se nyaka boiteko bofe?
5 Go “hlokomelana” go bolela “go šetša dinyakwa tša ba bangwe le go nagana ka bona.” Na re ka kgona go šetša dinyakwa tša ba bangwe ge e ba re boledišana le bona ka boripana feela ge re ba dumediša Holong ya Mmušo goba re bolela le bona feela ka ditaba tše di sego bohlokwa? Go ka no se kgonege. Go ba gona, re swanetše go ‘šetša ditaba tša rena’ gomme re se ‘tsenatsene ditabeng tša batho ba bangwe.’ (1 Bathes. 4:11; 1 Tim. 5:13) Lega go le bjalo, ge e ba re nyaka go kgothatša bana babo rena, ruri re swanetše go ba tseba—re tsebe maemo ao ba phelago go ona, dika tša bona, boemo bja bona bja moya, bokgoni bja bona le mafokodi a bona. Ba swanetše go re bona re le bagwera ba bona gomme ba kgodišege gore re a ba rata. Seo se ra gore re fetše nako le bona—e sego feela ge ba lebeletšane le mathata gomme ba nyamile eupša le ka dinako tše dingwe.—Baroma 12:13.
6. Ke eng seo se tlago go thuša mogolo gore a ‘hlokomele’ bana babo?
6 Banna ba bagolo ka phuthegong ba kgothaletšwa gore ba ‘diše mohlape wa Modimo woo ba o hlokometšego,’ gomme ba dire seo ka go rata le ka go fišega. (1 Pet. 5:1-3) Ba ka atlega bjang modirong wa bodiši ge e ba ruri ba sa tsebe dinku tšeo ba di hlokometšego? (Bala Diema 27:23.) Ge e ba bagolo ba ipha nako ya go ba le badumedigotee le bona e bile ba thabela go ba le bona, ga go pelaelo gore dinku di tla ba kgopela thušo ge di e nyaka. Le gona bana babo rena le dikgaetšedi ba tla ikwa ba lokologile go ba tšhollela sa mafahleng a bona, gomme seo se tla thuša bagolo gore ba ba ‘hlokomele’ le go ba nea thušo e nyakegago.
7. Re swanetše go lebelela bjang ‘mantšu a bošilo’ a bao ba nyamilego?
7 Ge Paulo a be a bolela le phuthego ya Thesalonika o itše: “Thekgang ba fokolago.” (Bala 1 Bathesalonika 5:14.) Batho “bao ba nyamilego” ba fokola ka tsela e itšego. Diema 24:10 e re: “Na o ipontšhitše o nyamile letšatšing la tlalelo? Gona matla a gago a tla hlaela.” Motho yoo a nyamilego o šoro a ka bolela ‘mantšu a bošilo.’ (Jobo 6:2, 3) Ge re ‘hlokomela’ batho ba bjalo, re swanetše go dula re gopola gore seo ba se bolelago e ka no ba e se seo se tšwago ka garegare ga dipelo tša bona. Rachelle, yoo mmagwe a ilego a gateletšega o šoro, o ithutile se go tšwa phihlelong ya gagwe. Rachelle o re: “Mma gantši o be a bolela dilo tšeo di hlabago pelong. Mabakeng a mantši ge a be a bolela dilo tšeo, ke ile ka leka go ikgopotša semelo sa gagwe—gore ke yo lerato, yo botho le wa seatla se bulegilego. Ke ile ka ithuta gore batho bao ba gateletšegilego ba bolela dilo tše dintši tšeo ge e le gabotse di sa tšwego dipelong tša bona. Selo se sebe kudu seo motho a ka ba dirago sona ke go itefeletša ge ba mo hlaba ka mantšu goba ba mo dira selo se bohloko.” Diema 19:11 e re: “Temogo ya motho e fokotša bogale bja gagwe gomme go botse ge a sa latišiše molato.”
8. Ke bomang bao ka mo go kgethegilego re swanetšego go ba ‘kgonthišetša’ gore re a ba rata, gona ka baka la’ng?
8 Re ka ‘hlokomela’ bjang motho yo a ikwago a nyamile ka baka la ge a jewa ke dihlong le go fetšwa matla ke sebe seo a se dirilego nakong e fetilego, gaešita le ge a ile a gata megato ya maleba ya go lokiša ditaba? Paulo o ngwadile mabapi le modiri wa bobe yo a itshotšego wa kua Korinthe gore: “Le mo lebalele ka botho gomme le mo homotše, gore ka tsela e itšego motho yo bjalo a se imelwe ke go nyama ga gagwe go feta tekano. Ka baka leo, ke le kgothaletša gore le mo kgonthišetše lerato la lena.” (2 Bakor. 2:7, 8) Go ya ka puku e nngwe ya go hlalosa mantšu, lentšu leo le fetoletšwego e le “kgonthišetše” le bolela go “tiišetša, go tlama selo ka molao.” Re ka se fo tšea gore motho o kwešiša kamoo re mo ratago ka gona le kamoo re tshwenyegago ka yena ka gona. O swanetše go bona seo ka tsela yeo re mo lebelelago ka yona le go mo swara ka yona.
‘HLOHLELETŠANANG LERATONG LE MEDIRONG E MEBOTSE’
9. Go ‘hlohleletša ba bangwe leratong le medirong e mebotse’ go bolela’ng?
9 Paulo o ngwadile gore: “A re hlokomelaneng gore re hlohleletšaneng leratong le medirong e mebotse.” Re swanetše go tutueletša badumedigotee le rena gore ba bontšhe lerato gomme ba dire mediro e mebotse. Ge mollo o le kgauswi le go tima, go ka nyakega gore re o kgohletše le go o butšwetša. (2 Tim. 1:6) Ka mo go swanago, ka botho re ka hlohleletša bana babo rena gore ba bontšhe kamoo ba ratago Modimo le moagišani. Theto e swanetšego e a nyakega gore re hlohleletše ba bangwe medirong e mebotse.
10, 11. (a) Ke bomang gare ga rena bao ba swanetšego go retwa? (b) Bontšha kamoo theto e ka thušago motho yo a ‘gatilego kgato e fošagetšego.’
10 Ka moka ga rena re nyaka go retwa, go sa šetšwe gore re nyamile goba re thabile. Mogolo yo mongwe o ngwadile gore: “Ga go le ka mohla moo tate a ilego a mpotša gore ke dirile selo se itšego gabotse. Ka gona ke gotše ke sa ikholofele. . . . Gaešita le ge ga bjale ke na le nywaga e 50, ke sa dutše ke tšeela godimo taba ya gore bagwera ba ka ba mpotše gore ke dira mošomo o mobotse ge ke phetha dikabelo tša ka tša go ba mogolo. . . . Phihlelo ya ka e nthutile bohlokwa bja go reta ba bangwe, gomme ke dira sohle seo nka se kgonago gore ke ba rete.” Theto e ka fa batho ka moka matla—go akaretša babulamadibogo, batšofadi gotee le bao ba ka bago ba nyamile.—Baroma 12:10.
11 Ge ‘bao ba nago le ditshwanelego tša moya ba leka go bušetša tseleng motho yo a gatilego kgato e fošagetšego,’ tayo e lerato le theto e swanetšego di ka tutueletša modiri wa bobe gore a boele a dire botse. (Bagal. 6:1) Seo se ile sa šoma tabeng ya kgaetšedi yo a bitšwago Miriam. O ngwala gore: “Ke ile ka feta dinakong tše thata bophelong bja ka ge ba bangwe ba bagwera ba ka ba bagolo ba tlogela phuthego gomme ka nako e swanago, tate a swarwa ke bolwetši bja go tšhologela ga madi bjokong. Ke ile ka gateletšega o šoro. Ke ile ka leka go fenya kgateletšego ya ka ka gore ke thome go ratana le lesogana la lefase.” Seo se ile sa dira gore a ikwe a sa swanelwe ke lerato la Jehofa, gomme o ile a nagana go tlogela therešo. Ge mogolo yo mongwe a be a mo gopotša ka tirelo ya gagwe ya nakong e fetilego yeo a e dirilego ka potego, o ile a kgongwa ke seo. O ile a nea bagolo sebaka sa gore ba mo kgonthišetše kamoo Jehofa a mo ratago ka gona. Mafelelong lerato la gagwe le ile la tuka gape. O ile a kgaotša tswalano ya gagwe le lesogana leo le sa dumelego gomme a tšwela pele a hlankela Jehofa.
12. Go diriša mokgwa wa go leša motho dihlong, go mo swaya diphošo le go mo dira gore a ikwe a le molato go ka ba le mafelelo afe?
12 Go leša motho dihlong ka go mmapetša le ba bangwe, go mo swaya diphošo ka go mmeela ditekanyetšo tše thata goba go mo dira gore a ikwe a le molato ka ge a palelwa ke go dira mo go oketšegilego tirelong go ka mo tutueletša gore a thome go ba le mafolofolo, eupša mafolofolo ao e tla ba a nakwana feela. Ka lehlakoreng le lengwe, go reta modumedigotee le wena le go mmontšha kamoo Modimo a mo ratago ka gona go ka ba le mafelelo a mabotse le a swarelelago.—Bala Bafilipi 2:1-4.
‘KGOTHATŠANANG’
13. Go kgothatša ba bangwe go akaretša’ng? (Bona seswantšho se se lego mathomong a sehlogo se.)
13 Re swanetše go “kgothatšana, kudukudu ka ge [re] bona letšatši le batamela.” Go kgothatša batho ba bangwe go akaretša go ba tutueletša go tšwela pele ba hlankela Modimo. Go etša ge go hlohleletšana leratong le medirong e mebotse go ka swantšhwa le go kgohletša mollo woo o lego kgauswi le go tima, go kgothatša ba bangwe go ka swantšhwa le go tsenya dikgong mollong gore o tšwele pele o tuka goba o tuke le go feta. Go kgothatša ba bangwe go akaretša go matlafatša le go homotša bao ba nyamilego. Ge re kgothatša batho ba bjalo, re swanetše go bolela le bona ka botho le ka boleta. (Die. 12:18) Go oketša moo, anke re ‘akgofeleng go kwa’ gomme re ‘diegeng go bolela.’ (Jak. 1:19) Ge e ba re theetša ka kelohloko, re ka kgona go lemoga maemo ao a nyamišago Mokristegotee le rena gomme ra mmotša selo seo se ka mo thušago go lebeletšana le maemo ao.
14. Ngwanabo rena yo mongwe yo a nyamilego o ile a thušwa bjang?
14 Ela hloko kamoo mogolo yo mongwe yo a nago le kwelobohloko a ilego a thuša ngwanabo rena yo a bego a tapile ka nywaga e mmalwa. Ge mogolo yoo a dutše a mo theeditše, go ile gwa ba molaleng gore ngwanabo rena o be a sa dutše a rata Jehofa ka mo go tseneletšego. O be a ithuta tokollo e nngwe le e nngwe ya Morokami ka mafolofolo gomme a dira boiteko bja go ba dibokeng ka mehla. Eupša boitshwaro bja ba bangwe ka phuthegong bo be bo mo dirile gore a ikwe a nyamile e bile a galefile ka tekanyo e itšego. Mogolo o ile a mo theetša ka kelohloko ntle le go mo ahlola gomme a botša ngwanabo rena kamoo a tshwenyegilego ka gona ka yena le lapa la gagwe. Mafelelong, ngwanabo rena o ile a lemoga gore o be a dumelela dilo tše mpe tša nakong e fetilego di mo thibela go hlankela Modimo yoo a mo ratago. Mogolo o ile a kgopela ngwanabo rena gore a ye le yena modirong wa boboledi. Ka thušo ya mogolo yoo, ngwanabo rena o ile a thomološa bodiredi bja gagwe gomme a feleletša a swanelegela go hlankela gape e le mogolo.
15. Re ka ithuta’ng go Jehofa mabapi le go kgothatša bao ba nyamilego?
15 Motho yo a nyamilego a ka no se ikwe a imologile le semeetseng goba a arabela gateetee thušong yeo a e newago. Go ka nyakega gore re dule re mo thekga. Paulo o itše: “Swareletšang ba fokolago, go se be le yoo le mo felelago pelo.” (1 Bathes. 5:14, An American Translation) Go e na le go kitimela go ngala bao ba fokolago, anke re lekeng go ba ‘swareletša,’ re tšweleng pele re ba thekga. Mehleng e fetilego, Jehofa ga se a ka a felela pelo bahlanka ba gagwe bao ka dinako tše dingwe ba bego ba nyamile. Ka mohlala, Modimo o ile a bontšha Eliya lešoko le legolo, a naganela maikwelo a gagwe. Jehofa o ile a nea moporofeta yoo seo a bego a se nyaka gore a tšwele pele ka tirelo ya gagwe. (1 Dikg. 19:1-18) Jehofa o ile a lebalela Dafida ka ge a be a itshola go tšwa pelong. (Ps. 51:7, 17) Le gona Modimo o ile a thuša mongwadi wa Psalme 73 yoo a ilego a nyaka a kgaotša go mo hlankela. (Ps. 73:13, 16, 17) Jehofa o re bontšha lešoko le botho, kudukudu ge re kwele bohloko e bile re nyamile. (Ek. 34:6) Dikgaugelo tša gagwe “o di bontšha mesong e mengwe le e mengwe,” gomme “di ka se fele.” (Dillo 3:22, 23) Jehofa o letetše gore re latele mohlala wa gagwe gomme bao ba nyamilego re ba sware ka botho.
KGOTHATŠANANG GORE LE DULE LE LE TSELENG E IŠAGO BOPHELONG
16, 17. Ke eng seo re swanetšego go ikemišetša go se dira ge bofelo bja tshepedišo ye bo dutše bo batamela, gona ka baka la’ng?
16 Gare ga bagolegwa ba 33 000 bao ba tlogilego kampeng ya tlaišo ya Sachsenhausen, go ile gwa hwa ba diketekete. Lega go le bjalo, bohle ba 230 bao e lego Dihlatse tša Jehofa bao ba tlogilego kampeng yeo ba ile ba phologa masetlapelo ao. Go kgothatšana le go thekgana ga bona go kgathile tema e bohlokwa gore mogwanto woo wa lehu o fetoge mogwanto wa phologo go bona.
17 Lehono, re ‘tseleng e išago bophelong.’ (Mat. 7:14) Go se go ye kae, barapedi ba Jehofa ka moka ba tla tsena ka botee lefaseng le lefsa la go loka. (2 Pet. 3:13) Anke re ikemišetšeng go thušana ge re le tseleng e išago bophelong bjo bo sa felego.


text:
MOROKAMI—KGATIŠO E ITHUTWAGO October 2013
Tokollo ye e ahlaahla bohlatse bjo bonagalago tlholong bjoo bo utollago matla a Mmopi wa rena le bohlale bja gagwe. Le gona ithute kamoo re ka dirago dilo ka go dumelelana le e nngwe ya dithapelo tša Jesu tše lerato.
Ba Ile ba Ikgafa ka go Rata Kua Philippines
Ithute ka seo se tutueleditšego ba bangwe go tlogela mešomo ya bona, go rekiša dithoto tša bona, go phela bophelo bjo bonolo le go hudugela ditikologong tšeo di lego lekatana tša kua Philippines.
Tlholo e Utolla Modimo yo a Phelago
Ithute kamoo re ka thušago ba bangwe go kwešiša therešo ka Mmopi gomme ra matlafatša tumelo ya rena go yena.
“Ebang Makgoba a Jehofa”
Re ka phema bjang go ba makgoba a Sathane? Meputso ya go hlankela Jehofa ka potego o le lekgoba la gagwe ke efe?
PHIHLELO
Go Ithekga ka Jehofa e Bile mo go Putsago
Malcolm le Grace Allen ba hlanketše Jehofa ka nywaga ya ka godimo ga e 75. Bala kamoo ba ithutilego gore Jehofa o šegofatša bao ba ithekgago ka yena.
Seo re ka Ithutago Sona Thapelong Yeo e Lokišeditšwego Gabotse
Re ka ithuta dithuto dife thapelong ya Balefi? Re ka dira bjang gore dithapelo tša rena di kwagale?
Dira Dilo ka go Dumelelana le Thapelo ya Jesu e Lerato
Ge Jesu a be a rapela, o ile a etiša pele thato ya Jehofa e sego dikgahlego tša gagwe. Re ka dira dilo bjang ka go dumelelana le thapelo ya gagwe?
Na o ka Dira mo go Oketšegilego go Lemoša ba Bangwe?
Ithute kamoo ba bangwe ba ilego ba diriša sebaka se sengwe le se sengwe go nea bohlatse go batho bao ba gahlanago le bona letšatši le letšatši.


text:
Go Fihlelela Dipelo tša ba Leloko Bao e Sego Dihlatse
JESU KRISTE o ile a re: “Eya gae go ba geno, o ba botše dilo ka moka tšeo Jehofa a go diretšego tšona le kgaugelo yeo a go bontšhitšego yona.” Jesu o boletše mantšu a go monna yo a bego a nyaka go ba molatedi wa gagwe mohlomongwe kua Gadara, ka borwabohlabela bja Lewatle la Galilea. Mantšu ao a Jesu a bontšha gore o be a tseba mokgwa wa rena batho wa go kganyoga go botša ba leloko dilo tšeo di re kgahlilego goba tša bohlokwa.—Mar. 5:19.
Mokgwa wo le lehono o sa le gona, e bile ditšong tše dingwe o bonagala kudu. Ka gona, ge motho a fetoga mohlanka wa Modimo wa therešo e lego Jehofa, ka tlwaelo o nyaka go botša ba leloko ka tumelo ya gagwe e mpsha. Eupša o swanetše go dira seo bjang? A ka fihlelela bjang dipelo tša ba leloko bao ba lego madumeding a mangwe—goba bao ba sa tsenego le kereke? Beibele e nea keletšo e botse le e šomago tabeng ye.
“RE HWEDITŠE MESIA”
Lekgolong la pele la nywaga, Andrea e bile yo mongwe wa batho ba pele ba go hwetša gore Jesu ke Mesia. Ke mang wa mathomo yo Andrea a ilego a mmotša ka se? “Sa pele yena yo [Andrea] o ile a hwetša Simone ngwanabo, a re go yena: ‘Re hweditše Mesia’ (yeo e bolelago gore ‘Kriste’).” Andrea o ile a iša Petro go Jesu, ka go re’alo a nea Petro sebaka sa gore le yena e be yo mongwe wa barutiwa ba Jesu.—Joh. 1:35-42.
Ka morago ga nywaga e ka bago e tshelelago ge Petro a be a le kua Jopa, o ile a botšwa gore a lebe Kesarea ka leboa gomme a ye ntlong ya Koronelio yo e bego e le tona ya madira. Petro o ile a hwetša go kgobokane bomang ka ntlong yeo? “Go ba gona, Koronelio o be a ba letetše [Petro le bao a bego a sepela le bona] gomme a phuthile metswalo ya gagwe le bagwera ba gagwe ba pelobohloko.” Ka go re’alo, Koronelio o ile a nea ba leloko la gagwe sebaka sa gore ba kwe mantšu a Petro le go itirela phetho ka seo ba se kwelego.—Dit. 10:22-33.
Re ka ithuta’ng tseleng yeo Andrea le Koronelio ba ilego ba dirišana le meloko ya bona?
Andrea le Koronelio ga se ba ka ba ipotša gore dilo di tla fo itiragalela. Andrea o ile a gata mogato wa pele wa go iša Petro go Jesu, gomme Koronelio le yena o ile a kgobokanya meloko ya gagwe gore e tle e kwe dilo tšeo Petro a bego a tlo di bolela. Eupša Andrea le Koronelio ga se ba ka ba gapeletša meloko ya bona goba go e hlalefetša gore e be balatedi ba Kriste. Na o bona seo re ithutago sona tabeng ye? Re swanetše go ba ekiša. Re ka abelana le ba leloko molaetša wa Beibele gomme ra bula dibaka tša gore ba kopane le therešo ya Beibele le badumedigotee le rena. Lega go le bjalo, re hlompha tokologo ya bona ya boikgethelo e bile ga re nyake go ba gapeletša go amogela therešo. Go bontšha kamoo re ka thušago ba leloko, ela hloko mohlala wa banyalani ba kua Jeremane e lego Jürgen le Petra.
Petra o ile a ithuta Beibele le Dihlatse tša Jehofa gomme a feleletša a kolobeditšwe. Monna wa gagwe e lego Jürgen e be e le molaodi wa mašole. Mathomong Jürgen o be a sa kgahlišwa ke phetho ya mosadi wa gagwe. Eupša ge nako e dutše e eya, o ile a lemoga gore Dihlatse di ruta therešo e tšwago Beibeleng. Le yena o ile a ineela go Jehofa gomme lehono ke mogolo ka phuthegong. Ke keletšo efe yeo gona bjale a e neago mabapi le go fihlelela dipelo tša ba leloko bao ba nago le ditumelo tše di sa swanego le tša rena?
Jürgen o re: “Ga se ra swanela go gapeletša ba leloko go amogela ditumelo tša rena le go ba botša dilo tše dintši tša moya. Seo se ka ba tena. Go ka ba kaone kudu ge ka bohlale re ka fo fela re lahlela a mabedi a mararo. Le gona go thuša kudu gore re kopanye ba leloko le bana babo rena bao ba lekanago le bona le bao ba ratago dilo tša go swana. Se se ka dira gore ba amogele therešo.”
Moapostola Petro le meloko ya Koronelio ba ile ba amogela molaetša wa Beibele kapejana. Ba bangwe ba lekgolong la pele la nywaga bao ba ilego ba kwa therešo ba ile ba tšea nako pele ba ka e amogela.
GO THWE’NG KA BANA BABO JESU?
Batho ba mmalwa bao ba bego ba tswalana le Jesu ba ile ba dumela go yena nakong ya bodiredi bja gagwe bja lefaseng. Ka mohlala, go ka direga gore moapostola Jakobo le moapostola Johane e be e le metswalo ya Jesu le gore mmago bona e lego Salome, e be e le ngwanabo mmago Jesu. Go ka direga gore Salome e be e le yo mongwe wa ‘basadi ba bangwe ba bantši bao ba bego ba hlankela Jesu le baapostola ka dilo tša bona.’—Luka 8:1-3.
Lega go le bjalo, ditho tše dingwe tša lapa labo Jesu ga se tša ka tša bontšha tumelo go yena di tloga fase. Ka mohlala, tiragalong e nngwe ge Jesu a be a na le ngwaga a kolobeditšwe, lešaba le ile la kgobokana ka ntlong go tlo mo kwa a ruta. “Eupša ge ba gabo ba ekwa ka se, ba tšwa gore ba yo mo swara, gobane ba be ba re: ‘O hlakane hlogo.’” Ka morago ga nako e itšego, Jesu o ile a se arabe ka botlalo bana babo ka motswadi o tee ge ba be ba nyaka go tseba ka dithulaganyo tša leeto la gagwe. Ka baka la’ng? Ka gobane “bana babo ba be ba sa dumele go yena.”—Mar. 3:21; Joh. 7:5.
Re ka ithuta’ng tseleng yeo Jesu a ilego a dirišana le ba leloko? Ga se a ka a kgopišega ge ba bangwe ba bona ba be ba re o hlakane hlogo. Gaešita le ka morago ga lehu la gagwe le tsogo, Jesu o ile a kgothatša ba leloko la gagwe ka mo go oketšegilego ka go iponagatša go Jakobo e lego ngwanabo ka motswadi o tee. Go bonagala tiragalo ye e sa kgodiša Jakobo a nnoši gore Jesu e be e le Mesia e le ruri, eupša gape e ile ya kgodiša le bana babo ba bangwe. Ke ka baka leo le bona ba bego ba le gona ge baapostola ba be ba bokane ka phapošing ya ka godimo kua Jerusalema gomme ga go pelaelo gore le bona ba ile ba amogela moya o mokgethwa. Ge nako e dutše e eya, Jakobo le Juda, e lego ba bangwe ba bana babo Jesu, ba ile ba thabela ditokelo tše di kgahlišago.—Dit. 1:12-14; 2:1-4; 1 Bakor. 15:7.
BA BANGWE BA NYAKA NAKO
Go swana le lekgolong la pele la nywaga, go ka feta nako e teletšana pele ba bangwe ba leloko lehono ba ka amogela therešo. Ka mohlala, nagana ka Roswitha yo e bego e le setho se mafolofolo kerekeng ya Roma Khatolika ge monna wa gagwe a be a kolobetšwa gore e be yo mongwe wa Dihlatse tša Jehofa ka 1978. Ka ge mathomong Roswitha a be a fišegela ditumelo tša gagwe, o ile a ganetša monna wa gagwe. Eupša ge nywaga e dutše e eya, o ile a thoma go fetoga gomme a lemoga gore Dihlatse di ruta therešo. Ka 2003 o ile a kolobetšwa. Ke’ng seo se mo thušitšego gore a fetoge? Go e na le gore monna wa gagwe a galefišwe ke tsela yeo Roswitha a bego a mo swara ka yona mathomong, o ile a mo nea sebaka sa gore a fetoše kgopolo. Ke keletšo efe yeo Roswitha a e neago? O re: “Re ka fihlelela dipelo tša ditho tša lapa ka go se di felele pelo, go se hwe matwa le ka go se bee fase.”
Monika o kolobeditšwe ka 1974 gomme barwa ba gagwe ba babedi ya ba Dihlatse ka morago ga nywaga e lesome. Gaešita le ge monna wa gagwe e lego Hans a be a sa ba lwantšhe, eupša o kolobeditšwe ka 2006. Ke keletšo efe yeo lapa le le e neago go tšwa phihlelong ya lona? Le re: “Dulang le botegela Jehofa gomme le se ke la kwanantšha ditabeng tšeo di kgomago tumelo ya lena.” Ke therešo gore go be go le bohlokwa gore lapa le le tšwele pele le kgonthišetša Hans gore le a mo rata. Le gona lapa le ga se la ka la kgaotša go holofela gore ka letšatši le lengwe Hans o tla amogela therešo.
GO LAPOLOŠWA KE MEETSE A THEREŠO
Jesu o kile a hlalosa gore molaetša wa therešo o swana le meetse ao a neago bophelo bjo bo sa felego. (Joh. 4:13, 14) Re nyaka gore meloko ya rena e lapološwe ke go nwa meetse a tonyago le ao a hlwekilego a therešo. Ga re nyake go ba kgamiša ka go ba nweša ona ka kgapeletšo le ka lephakuphaku. Tsela yeo re ba hlalosetšago tumelo ya rena ke yona e tla ba lapološago goba ya ba kgama. Beibele e re “pelo ya moloki e a naganišiša gore e kgone go araba” e bile e re “pelo ya yo bohlale e dira gore molomo wa gagwe o bontšhe temogo, e bile e dira gore molomo wa gagwe o kgodiše ba bangwe.” Re ka diriša bjang keletšo ye?—Die. 15:28; 16:23.
Mosadi a ka ba a nyaka go hlalosetša monna wa gagwe tumelo ya gagwe. Ge e ba a ka “naganišiša gore [a] kgone go araba,” o tla kgetha mantšu a gagwe ka bohlale gomme a se kitimele go bolela. Ga se a swanela go nea monna wa gagwe kgopolo ya gore yena o lokile kudu goba gore o mo phagametše. Mantšu a gagwe ao a naganišišitšwego gabotse a ka lapološa monna wa gagwe le go godiša khutšo ka lapeng. Ke neng moo monna wa gagwe a bago a iketlile le go batamelega? O rata go bolela ka’ng goba go bala eng? Na o rata thutamahlale, dipolotiki goba dipapadi? Mosadi yo a ka dira’ng gore monna wa gagwe a ithute Beibele a dutše a hlompha maikwelo le dipono tša gagwe? Go naganišiša ka dipotšišo tše swanago le tše go tla thuša mosadi go bolela le go dira dilo ka temogo.
Go fihlelela dipelo tša ditho tša lapa tšeo e sego ya tšwa e eba Dihlatse ga go bolele go fo di hlalosetša tumelo ya rena ka šedi. Seo re se bolelago se swanetše go sepedišana le boitshwaro bjo bobotse.
GO ITSHWARA GABOTSE
Jürgen yo go boletšwego ka yena pejana o re: “Ka mehla o itshware ka go dumelelana le melao ya motheo ya Beibele. Ye ke tsela e atlegago kudu ya go thuša wa leloko gore a naganišiše gabotse ka rena, gaešita le ge a ka se nape a re botša gore re itshwere gabotse.” Hans, yo a ilego a kolobetšwa mo e nyakilego go ba nywaga e 30 mosadi wa gagwe a kolobeditšwe o dumelelana le seo. O re: “Go itshwara ka tsela ya Bokriste go bohlokwa ka gore go thuša ba leloko go bona mafelelo a mabotse ao therešo e bago le ona maphelong a rena.” Ba leloko ba swanetše go bona gore tumelo ya rena e dira gore re se swane le batho ba bangwe ka tsela yeo e re holago, e sego ka tsela e re gobatšago goba e re gatelelago.
Moapostola Petro o neile basadi bao banna ba bona ba sego tumelong e tee le bona keletšo ye e bohlokwa: “Ikokobeletšeng banna ba lena, e le gore ge e ba go na le bao ba sa kwego Lentšu la Modimo, ba tle ba ruiwe ka boitshwaro bja basadi ba bona ka ntle le gore go bolelwe lentšu, ka baka la ge ba bile dihlatse tše di bonego ka mahlo tša boitshwaro bja lena bjo bo sekilego gotee le tlhompho e tseneletšego. Go ikgabiša ga lena e se be ga ka ntle, e lego ga go logwa ga moriri le ga go rwala dikgabišo tša gauta goba go apara diaparo tša maphadiphadi, eupša e be ga motho wa sephiring wa pelo wa seaparo se se sa senyegego sa moya wo o homotšego le o boleta, wo e lego wa bohlokwa bjo bogolo mahlong a Modimo.”—1 Pet. 3:1-4.
Petro o ngwadile gore monna a ka thušwa ke boitshwaro bjo bobotse bja mosadi wa gagwe. A naganne ka keletšo ye ya Mangwalo, kgaetšedi yo a bitšwago Christa o be a dutše a leka go fihlelela pelo ya monna wa gagwe ka boitshwaro bja gagwe ga e sa le go tloga ge a kolobetšwa ka 1972. Gaešita le ge monna wa gagwe a kile a ithuta le Dihlatse, ga se a hlwa a amogela therešo. O be a fela a eya dibokeng tša Bokriste gomme o tlwaelane le ditho tša phuthego. Ditho tša phuthego le tšona di hlompha tokologo ya gagwe ya boikgethelo. Christa o dira’ng go leka go fihlelela pelo ya monna wa gagwe?
O re: “Ke ikemišeditše go dula ke dira seo Jehofa a rego ke se dire. Ka nako e swanago, ke leka go rua monna wa ka ‘ntle le go bolela lentšu’ ka boitshwaro bja ka bjo bobotse. Ge e ba a nyaka ke dira dilo tšeo di sa robego melao ya motheo ya Beibele, ke di dira ka pelo e tšhweu. Le gona ke hlompha tokologo ya gagwe ya go ikgethela gomme ka tlogelela tšohle ka diatleng tša Jehofa.”
Mohlala wa Christa o re bontšha bohlokwa bja go kobakobega le maemo. O kgomaretše lenaneo le lebotse la dilo tša moya, go akaretša le go ya dibokeng ka mehla le go tšea karolo ka botlalo bodireding bja Bokriste. Lega go le bjalo, o naganela monna wa gagwe, a lemoga gore ke motho wa pele yo a swanetšego go mo rata, go fetša nako le yena le go mo hlokomela. Ke gabohlokwa kudu gore rena bao re nago le ba leloko bao e sego Dihlatse re bontšhe go kobakobega le maemo le go ba naganela. Beibele e re: “Selo se sengwe le se sengwe se na le nako ya sona e beilwego.” Se se akaretša go fetša nako le ditho tša lapa, kudukudu balekane ba rena bao e sego Dihlatse. Nako yeo le e fetšago le le gotee e dira gore go be le poledišano e botse. Bo-mahlwa-a-di-bona ba re poledišano e botse e fokotša go ikwa ba lewa ke bodutu, go ikwa ba tlogetšwe goba ba na le lehufa.—Mmo. 3:1.
O SE KE WA FELELWA KE KHOLOFELO
Holger, yoo tatagwe a ilego a kolobetšwa ka morago ga nywaga e 20 ditho tše dingwe ka moka tša lapa di kolobeditšwe o re: “Go bohlokwa go bontšha setho seo sa lapa gore re a se rata le gore re a se rapelela.” Christa o okeditše ka gore ‘a ka se tsoge a feletšwe ke kholofelo ya gore ka letšatši le lengwe monna wa gagwe o tla dumela go Jehofa gomme a amogela therešo.’ Ka mehla re swanetše go ba le pono e botse ka ba leloko bao e sego Dihlatse gomme re holofele gore ka letšatši le lengwe ba tla amogela therešo.
Pakane ya rena ke go dula re nwešana meetse le ba leloko, go ba nea sebaka sa go bona therešo le go kgoma dipelo tša bona ka molaetša wa Beibele. E bile re swanetše go bontšha ‘moya o boleta le tlhompho e tseneletšego’ dilong ka moka.—1 Pet. 3:15.


text:
Kgaolo 20: Dina o Wela Kotsing
NA O a bona gore ke bomang bao Dina a ba etelago mo seswantšhong? O etela ba bangwe ba basetsana bao ba dulago nageng ya Kanana. Na tatagwe e lego Jakobo o be a thabišwa ke se? Go go thuša gore o arabe potšišo ye, leka go gopola seo Aborahama le Isaka ba bego ba se nagana ka basadi ba Kanana.
Na Aborahama o ile a nyaka gore Isaka morwa wa gagwe a nyale mosetsana wa Kanana? Aowa. Na Isaka le Rebeka ba ile ba nyaka gore Jakobo morwa wa bona a nyale mosetsana wa Mokanana? Aowa. Na o a tseba gore e be e le ka baka la’ng?
E be e le ka gobane batho ba Kanana ba be ba rapela medimo ya maaka. E be e se batho bao motho a ka nyalanago le bona, le gona e be e se batho bao motho a ka gweranago le bona. Ka gona re ka kgodišega gore Jakobo o be a sa thabišwe ke gore morwedi wa gagwe o be a gwerane le basetsana ba ba Bakanana.
Mafelelong Dina o ile a wela kotsing. Na o bona monna yo wa Mokanana yo a lebeletšego Dina mo seswantšhong? Leina la gagwe e be e le Shikeme. Ka letšatši le lengwe ge Dina a be a etetše bagwera ba gagwe, Shikeme o ile a mo tšea gomme a mo gapeletša gore a robale le yena. Se se be se fošagetše ka gobane ke feela banna le basadi bao ba nyalanego bao ba swanetšego go robala gotee. Selo se se sebe seo Shikeme a ilego a se dira Dina se ile sa baka mathata a mangwe a mantši.
Ge dikgaetšedi tša Dina di ekwa ka seo se diragetšego, di ile tša galefa kudu. Tše pedi tša tšona e lego Simeone le Lefi di ile tša galefa kudu moo di ilego tša tšea ditšhoša tša ya motseng wa gabo Shikeme gomme tša hwetša banna ba moo ba sa itebetše. Tšona gotee le bana babo tšona tša bolaya Shikeme le banna ba bangwe ka moka. Jakobo o ile a galefa kudu ka ge barwa ba gagwe ba be ba dirile selo seo se sebe.
Mathata a ka moka a thomile bjang? A thomile ka gore Dina a gwerane le batho bao ba bego ba sa kwe melao ya Modimo. Na re tla rata go gwerana le batho ba bjalo?
Genesi 34:1-31.
Dipotšišo
- Ke ka baka la’ng Aborahama le Isaka ba be ba sa nyake gore bana ba bona ba nyalane le batho ba nageng ya Kanana?
- Na Jakobo o ile a dumelela morwedi wa gagwe gore a gwerane le basetsana ba Bakanana?
- Monna yo a lebeletšego Dina mo seswantšhong ke mang, gona o ile a mo dira selo sefe se sebe?
- Ke’ng seo dikgaetšedi tša Dina e lego Simeone le Lefi ba ilego ba se dira ge ba be ba ekwa ka seo se diragetšego?
- Na Jakobo o ile a dumelelana le seo Simeone le Lefi ba ilego ba se dira?
- Mathata a lapa la Jakobo a thomile bjang?
Dipotšišo tša tlaleletšo
- Bala Genesi 34:1-31.
Na Dina o ile a etela basetsana ba nageng ya Kanana gatee feela? Hlalosa. (Gen. 34:1)
Ke ka baka la’ng Dina a be a ikarabela ka go lahlegelwa ke bokgarebe bja gagwe? (Bagal. 6:7)
Bafsa lehono ba ka bontšha bjang gore ba ithuta mohlaleng wa temošo wa Dina? (Die. 13:20; 1 Bakor. 15:33; 1 Joh. 5:19)


text:
Kgaolo 63: Kgoši Solomone yo Bohlale
SOLOMONE e be e le mofsa ge a eba kgoši. O be a rata Jehofa e bile a latela keletšo e botse yeo Dafida tatagwe a bego a mo neile yona. Jehofa o be a kgahlišwa ke Solomone moo bošegong bjo bongwe a ilego a bolela le yena torong a re: ‘Solomone, ke eng seo o ka ratago ke go nea sona?’
Solomone a re: ‘Jehofa Modimo wa ka, ke yo monyenyane kudu e bile ga ke tsebe go buša. Ka gona nnee bohlale gore ke kgone go buša setšhaba sa gago gabotse.’
Jehofa o ile a kgahlišwa ke seo Solomone a se kgopetšego. A re go yena: ‘Ka ge o kgopetše bohlale e sego bophelo bjo botelele goba mahumo, ke tla go nea bohlale bjo bo fetago bja motho le ge e le ofe yo a kilego a ba gona. Le gona ke tla go nea le tšeo o sa kago wa di kgopela, e lego mahumo le letago.’
Ka moragonyana ga moo, gwa tla basadi ba babedi go Solomone ba na le bothata bjo bogolo. Yo mongwe wa bona a re: ‘Nna le mosadi yo re dula ka ntlong e tee. Ke belege ngwana wa mošemane gomme ka morago ga matšatši a mabedi le yena a belega ngwana wa mošemane. Ke moka bošegong bjo bongwe ngwana wa gagwe a hwa. Eupša ya re ge ke sa robetše, a bea ngwana wa gagwe yo a hwilego kgauswi le nna gomme a tšea ngwana wa ka. Ge ke tsoga gomme ke lebelela ngwana yo a hwilego, ka bona gore e be e se wa ka.’
Mosadi yola yo mongwe ge a ekwa se a re: ‘Aowa! Ngwana yo a phelago ke wa ka gomme yo a hwilego ke wa gagwe!’ Mosadi wa pele a re: ‘Aowa! Ngwana yo a hwilego ke wa gago gomme yo a phelago ke wa ka!’ Basadi bao ba ngangišana ka yona tsela yeo. Solomone o be a tla dira’ng?
O ile a laela gore a tlišetšwe tšhoša, ke moka ge e tlišitšwe a re: ‘Kgaolang ngwana yo a phelago a be diripa tše pedi, le nee mosadi yo mongwe seripa ke moka se sengwe le se nee yo mongwe.’
Mosadi yo e bego e le mmago ngwana yoo a re: ‘Aowa! Le se ke la mmolaya hle. Mo neeng mosadi yo.’ Eupša mosadi yoo yo mongwe a re: ‘Le se ke la mo nea le ge e le ofe wa rena; mo kgaoleng.’
Mafelelong Solomone a re: ‘Le se ke la bolaya ngwana yo! Mo neeng mosadi wa pele. Ke yena mmagwe.’ Solomone o tsebile se ka gobane yoo e bego e le mmago ngwana yoo, o be a mo rata kudu moo a bego a ikemišeditše go mo nea mosadi yo yo mongwe e le gore ngwana yoo a se ke a bolawa. Ge batho ba ekwa kamoo Solomone a rarolotšego bothata bjoo ka gona, ba thaba ka ge ba na le kgoši e bjalo e bohlale.
Nakong ya pušo ya Solomone, Modimo o ile a šegofatša batho ka go dira gore mmu o tšweletše korong e ntši, mabele, diterebe, mago le dijo tše dingwe. Batho ba be ba apara diaparo tše dibotse e bile ba dula ka dintlong tše dibotse. Go be go na le dilo tše dintši tše dibotse bakeng sa batho ka moka.
1 Dikgoši 3:3-28; 4:29-34.
Dipotšišo
- Ke’ng seo Jehofa a ilego a se botšiša Solomone, gomme o ile a araba bjang?
- Ka ge Jehofa a be a kgahlilwe ke seo Solomone a se kgopetšego, o ile a holofetša go mo nea eng?
- Ke bothata bofe bjo bogolo bjoo basadi ba ba babedi ba ilego ba bo tliša go Solomone?
- Bjalo ka ge o bona mo seswantšhong, Solomone o ile a rarolla bjang bothata bjo?
- Bophelo bo be bo le bjang nakong ya pušo ya Solomone, gona ka baka la’ng?
Dipotšišo tša tlaleletšo
- Bala 1 Dikgoši 3:3-28.
Ke’ng seo banna bao ba filwego boikarabelo ka mokgatlong wa Modimo lehono ba ka ithutago sona mantšung a tšwago pelong a Solomone ao a begilwego go 1 Dikgoši 3:7? (Ps. 119:105; Die. 3:5, 6)
Ke bjang seo Solomone a ilego a se kgopela e lego mohlala o mobotse wa dilo tša maleba tšeo re ka di rapelelago? (1 Dikg. 3:9, 11; Die. 30:8, 9; 1 Joh. 5:14)
Tsela yeo Solomone a ilego a rarolla bothata bja basadi ba ba babedi e re nea kgonthišetšo efe mabapi le pušo ya nakong e tlago ya Solomone yo Mogolo Jesu Kriste? (1 Dikg. 3:28; Jes. 9:6, 7; 11:2-4)
- Bala 1 Dikgoši 4:29-34.
Jehofa o ile a araba Solomone bjang ge a be a kgopela pelo yeo e kwago? (1 Dikg. 4:29)
Ka ge batho ba ile ba dira maiteko a go tla go Solomone go tlo kwa bohlale bja gagwe, re swanetše go ba le boemo bofe bja kgopolo ka go ithuta Lentšu la Modimo? (1 Dikg. 4:29, 34; Joh. 17:3; 2 Tim. 3:16)


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Joele 2:1-32
2 “Hee lena banna, letšang phalafala Tsione+ gomme le hlabeng mokgoši wa ntwa+ thabeng ya ka e kgethwa.+ Badudi ka moka ba naga a ba ferekane;+ ka gobane letšatši la Jehofa le a tla,+ e bile le kgauswi!2 Ke letšatši la leswiswi le la phifalo,+ ke letšatši la maru le la leswiswi le leso, la go swana le mahube a masa ao a aparetšego dithaba.+“Go na le setšhaba se segolo le se matla;+ ga se gwa ba le sa go swana le sona peleng,+ le gona go ka se be le sa go swana le sona melokong e tlago.3 Ka pele ga sona mollo o tšhumile+ gomme ka morago ga sona kgabo e a fiša.+ Go na le naga e swanago le serapa sa Edene ka pele ga sona;+ eupša ka morago ga sona go na le lešoka la mašope, le gona ga go seo se phologago.4 “Se na le ponagalo ya dipere, gomme se kitima bjalo ka dipere tša ntwa.+5 Se tshela godimo ga dithaba bjalo ka ge eka ke ka modumo wa dikoloi,+ bjalo ka ge eka ke ka modumo wa mollo o laumago wo o jago mahlaka.+ Se bjalo ka batho ba matla bao ba rulaganyeditšwego tlhabano.+6 Merafo e tla ba bohlokong bjo bogolo ka baka la sona.+ Ge e le difahlego tša bona ka moka di tla tlala letšhogo.+7 “Ba kitima bjalo ka banna ba matla.+ Ba namela morako bjalo ka bahlabani. Yo mongwe le yo mongwe o sepela ka tsela ya gagwe gomme ga ba fetoše ditsela tša bona.+8 Ga ba kgorometšane. Ba sepela bjalo ka monnatia; le ge ba bangwe ba bona ba ka wela gare ga dibetša, ba bangwe ga ba gome.9 “Ba hlaganela motseng. Ba kitimela morakong. Ba namela dintlo. Ba tsena ka mafasetere bjalo ka lehodu.10 Naga e a se boifa, magodimo a a šišinyega. Letšatši le kgwedi di swifetše,+ le dinaledi ga di sa phadima.+11 Jehofa yena o tla ntšha lentšu la gagwe+ pele ga madira a gagwe+ gobane wona ke a mantši kudu.+ Gobane yo a phethago lentšu la gagwe ke yo matla; ka gobane letšatši la Jehofa ke le legolo+ le le boifišago kudu, gomme ke mang a ka le kgotlelelago?”+12 Lentšu la Jehofa še le: “Bjale boelang go nna ka dipelo tša lena ka moka,+ ka go ikona dijo,+ ka go lla le ka go golola.+13 Gagolang dipelo+ tša lena, e sego diaparo+ tša lena; le boele go Jehofa Modimo wa lena gobane o a šokela e bile o a gaugela,+ o diega go galefa+ gomme o tletše botho,+ o tla šegamišwa ke masetlapelo a batho ba gagwe.+14 Go tseba mang gore a ka retologa gomme ka morago a šegama+ a re tlogelela tšhegofatšo,+ sebego sa mabele le sa dino tše di yago go Jehofa Modimo wa lena?15 “Hee lena banna, letšang phalafala Tsione.+ Kgethang nako ya go ikona dijo.+ Bitšang seboka se sekgethwa.+16 Kgoboketšang batho. Kgethagatšang phuthego.+ Bokanyang bakgalabje. Kgoboketšang bana le masea ao a anyago letswele.+ Anke monyadi a tšwe ka phapošing ya gagwe ya ka gare, le monyadiwa a tšwe phapošing ya gagwe ya lenyalo.17 “Anke baperisita, e lego badiredi ba Jehofa, ba lle ba le magareng ga mathudi le aletare+ ba re: ‘Wena Jehofa, kwela batho ba gago bohloko, o se ke wa goboša bohwa bja gago,+ o se ke wa dumelela ditšhaba di ba buša. Ke ka baka la’ng merafo e re: “Modimo wa bona o kae?”’+18 Jehofa o tla fišegela naga+ ya gagwe gomme o tla šokela batho ba gagwe.+19 Jehofa o tla re go batho ba gagwe: ‘Ke le romela mabele le beine e mpsha le makhura, di tla le khoriša;+ nka se hlwe ke dumelela gore le gobošwe ke ditšhaba.+20 Mo-tšwa-leboa+ ke tla mo tloša go lena, ke tla mo rakela nageng e se nago meetse le lešopeng, sefahlego sa gagwe se lebeletše lewatleng la ka bohlabela+ gomme mokokotlo wa gagwe o furaletše lewatleng la ka bodikela.+ Monkgo o tšwago go yena o tla rotoga gomme seuta se se tšwago go yena se tla rotoga;+ ka gobane Modimo o tla dira tše kgolo.’21 “Hee wena naga, se boife. Thaba o hlalale; ka gobane Jehofa o tla dira tše kgolo.+22 Se boifeng lena diphoofolo tša nageng,+ ka gobane mafulo a lešoka a tla talafala.+ Ka gobane sehlare se tla enywa.+ Mogo le morara di tla enywa kudu.+23 Lena bana ba Tsione, thabang le hlalaleleng Jehofa Modimo wa lena;+ ka gobane o tlo le nešetša e lekanego ya lehlabula,+ o tlo le tlišetša pula ya matlorotloro, pula ya lehlabula le ya seruthwane go etša mathomong.+24 Diboa di tla tlala mabele a hlokotšwego, digatelo di tla falala ka beine e mpsha le makhura.+25 Ke tla le bušetša tša nywageng e fetilego tšeo di jelwego ke tšie, bojane, lephene le seboko, e lego madira a ka a mantši ao ke a rometšego go lena.+26 Le gona le tla ja gomme la khora,+ le tla tumiša leina la Jehofa Modimo wa lena+ yoo a dirilego tše di makatšago+ ka lena; e bile batho ba ka ba ka se hlabje ke dihlong go iša mehleng ya neng le neng.+27 Le tla tseba gore ke gare ga Isiraele,+ le gore ke nna Jehofa Modimo wa lena gomme ga go yo mongwe.+ Batho ba ka ba ka se hlabje ke dihlong go iša mehleng ya neng le neng.28 “Ka morago ga moo ke tla tšhollela moya wa ka+ godimo ga motho yo mongwe le yo mongwe+ gomme barwa ba lena le barwedi ba lena+ ba tla porofeta. Ge e le banna ba lena ba bagolo bona ba tla lora ditoro. Ge e le masogana a lena a tla bona dipono.29 Mehleng yeo ke tla tšhollela moya wa ka le go bahlanka ba banna le ba basadi.+30 “Le gona ke tla dira dipontšho magodimong+ le lefaseng, go tla ba le madi, mollo le mekubego ya muši.+31 Letšatši lona le tla swifala+ gomme kgwedi ya fetoga e khwibidu bjalo ka madi+ pele ga ge go etla letšatši le legolo le le boifišago la Jehofa.+32 Yo mongwe le yo mongwe yo a bitšago leina la Jehofa o tla phologa;+ ka gobane Thabeng ya Tsione le Jerusalema go tla ba le baphologi+ go etša ge Jehofa a boletše gomme ba tla ba gare ga mašaledi ao Jehofa a a bitšago.”+


text:
Mmušo wa Modimo ke Eng?
Karabo ya Beibele
Mmušo wa Modimo ke pušo ya kgonthe yeo e hlomilwego ke Jehofa Modimo. Le gona ka Beibeleng “
Mmušo wa Modimo” o bitšwa “
mmušo wa legodimo,” ka ge o buša go tšwa legodimong. (Mareka 1:14, 15; Mateo 4:17, King James Version) O swana le mebušo ya batho ka dibopego tše dintši, eupša o e phagametše ka ditsela ka moka.
- Babuši. Modimo o kgethile Jesu Kriste gore e be Kgoši ya Mmušo woo le gona o mo neile matla a magolo go feta ao mmuši le ge e le ofe a ka bago le ona. (Mateo 28:18) Jesu o diriša matla a go dira feela dilo tše dibotse, ka ge a šetše a impontšhitše gore ke Moetapele yo a ka botwago le yo a nago le kwelobohloko. (Mateo 4:23; Mareka 1:40, 41; 6:31-34; Luka 7:11-17) Ka tlhahlo ya Modimo, Jesu o kgethile batho ba itšego go tšwa ditšhabeng ka moka bao ba tlago go “
buša e le dikgoši godimo ga lefase” ba na le yena legodimong.—Kutollo 5:9, 10.
- Nako Yeo o Tlago go e Fetša o Buša. Ka go se swane le mebušo ya batho yeo e bago gona ka nakwana ke moka ya wa, Mmušo wa Modimo ‘
o ka se ke wa fedišwa.’—Daniele 2:44.
- Balata. Motho le ge e le mang yo a dirago seo Modimo a se nyakago e ka ba molata wa Mmušo wa Modimo, go sa šetšwe gore borakgolokhukhu ba gagwe ke bomang goba gore o belegetšwe kae.—Ditiro 10:34, 35.
- Melao. Melao (goba ditaelo) ya Mmušo wa Modimo ga e fo thibela motho go itshwara ka tsela e fošagetšego. E dira gore balata ba wona ba be le boitshwaro bjo bobotse. Ka mohlala, Beibele e re: “
‘O rate Jehofa Modimo wa gago ka pelo ya gago ka moka, ka moya wa gago ka moka le ka monagano wa gago ka moka.’ Ye ke taelo e kgolokgolo le ya pele. Ya bobedi ya go swana le yona ke ye: ‘O rate moagišani wa gago ka mokgwa wo o ithatago ka wona.’” (Mateo 22:37-39) Go rata Modimo le moagišani go tutueletša balata ba Mmušo wo go direla batho ba bangwe dilo tše dibotse.
- Thuto. Le ge Mmušo wa Modimo o beela balata wa wona ditekanyetšo tše di phagamego, o bile o ruta batho kamoo ba ka fihlelelago ditekanyetšo tšeo.—Jesaya 48:17, 18.
- Morero. Mmušo wa Modimo ga o humiše babuši ba wona ka go ikhola ka balata ba wona. Go e na le moo, o tla phetha thato ya Modimo, go akaretša le kholofetšo ya gore bao ba mo ratago ba tla phela ka mo go sa felego lefaseng la paradeise.—Jesaya 35:1, 5, 6; Mateo 6:10; Kutollo 21:1-4.


text:
BAFSA BA A BOTŠIŠA
Go Re’ng ke se na Bagwera?
O Inthaneteng o bogetše dinepe tša moletlo o sa tšwago go feta. Bagwera ba gago ka moka ba gona e bile go molaleng gore ba a ipshina. Eupša go na le seo se sego gona. Ge e le gabotse, go na le motho yo a sego gona—wena!
O ipotšiša gore: ‘Go re’ng nna ke sa laletšwa?’
Ka morago ga go belaela o thoma go galefa. O kwa eka o hlalefeditšwe! Go bjalo ka ge eka segwera sa gago se theilwe motheong woo o sego wa tia. O thoma go ikwa o lewa ke bodutu ke moka o ipotšiša gore: ‘Go Re’ng ke se na Bagwera?’
Molekwana wa go lewa ke bodutu
Therešo goba Maaka
Ge e ba o na le bagwera ba bantši, o ka se tsoge o jelwe ke bodutu.
Ge e ba o ka tsena Wepesaeteng ya go dira bagwera, o ka se tsoge o jelwe ke bodutu.
Ge o tlwaetše go romelana melaetša le batho ba bangwe, o ka se tsoge o jelwe ke bodutu.
Ge o ka tlwaela go direla batho dilo tše dibotse, o ka se tsoge o jelwe ke bodutu.
Karabo ya dintlha tše ka moka ke maaka.
Ke ka baka la’ng re re’alo?
Therešo ka bagwera le go lewa ke bodutu
Go ba le bagwera ba bantši ga go bolele gore o ka se tsoge o jelwe ke bodutu.
“Ke tloga ke rata bagwera ba ka, eupša ka dinako tše dingwe ga ke nagane gore ba nthata go swana le kamoo ke ba ratago ka gona. O ka ikwa o tloga o lewa ke bodutu ge o na le bagwera bao ba sa bontšhego gore ba tloga ba go rata goba go go hloka.”—Anne.
Go tsena Wepesaeteng ya go dira bagwera ga go bolele gore o ka se tsoge o jelwe ke bodutu.
“Batho ba bangwe ba kgoboketša bagwera eka ba kgoboketša dipopi. Eupša go ba le bagwera ba mohuta woo ga go dire gore motho a ikwe a ratwa. Ge e ba o se na bagwera ba kgonthe, go ba le bagwera Inthaneteng go fo swana le ge o le popi.”—Elaine.
Go dula o romelana melaetša le batho ba bangwe ga go bolele gore o ka se lewe ke bodutu.
“Ka dinako tše dingwe ge o lewa ke bodutu o dula o hlola founo ya gago go bona ge e ba go na le yoo a go rometšego molaetša. Ke moka ge o tloga o lewa ke bodutu gomme o bona gore ga go yoo a go rometšego molaetša, seo se ka dira gore o ikwe o se selo!”—Serena.
Go direla ba bangwe dilo tše dibotse ga se bohlatse bja gore o ka se tsoge o jelwe ke bodutu.
“Ka mehla ke be ke leka go fa bagwera ba ka dilo, eupša ke lemogile gore bona ga ba mphe selo. Ga ke itsholele gore ke ile ka ba fa dilo, eupša ga go kgahliše gore bona ga ba fele ba mpha dilonyana.”—Richard.
Therešo ya bophelo: Ge e le gabotse go lewa ke bodutu go ka monaganong wa motho. Kgarebe e bitšwago Jeanette e re: “Go lewa ke bodutu ke seo motho a se naganago eupša ga se selo sa kgonthe.”
O ka dira’ng ge o ka ikwa o se na bagwera goba o lewa ke bodutu?
Kamoo o ka fenyago go lewa ke bodutu
Thoma go ikholofela.
“Motho a ka lewa ke bodutu ge a sa ikholofele. Go thata go dira segwera le motho yo mongwe ge e ba o ikwa o sa swanele go ba mogwera wa motho yoo.”—Jeanette.
Beibele e re: “O rate wa geno ka mokgwa wo o ithatago ka wona.” (Bagalatia 5:14) Gore re kgone go ba le bagwera, re swanetše go ikholofela—eupša seo ga se bolele gore re swanetše go ikgantšha.—Bagalatia 6:3, 4.
Phema go ikwela bohloko.
“Go lewa ke bodutu go swana le mmu o thapilego wa leraga. Ge o ka fetša nako e ntši o eme go ona, go ba thata gore o tšwe go wona. Ge o ka itumelela go ikwela bohloko kudu, ke moo batho ba ka se sa nyakago go ba le wena.”—Erin.
Beibele e re: “Lerato ... ga le nyake tša go ikhola.” (1 Bakorinthe 13:4, 5) Therešo ke gore, ge re ka inaganela kudu, re palelwa ke go kwela batho bohloko gomme seo se tla dira gore ba bangwe ba se nyake go ba bagwera ba rena. (2 Bakorinthe 12:15) Therešo še: Ge e ba go atlega ga gago go lekanyetšwa ka seo ba bangwe ba se dirago, gona o paletšwe! Ge e le gabotse, ge e ba motho a dulela gore “Ga ke founelwe ke motho” goba “Batho ga ba ke ba ntaletša kaekae” o bea lethabo la gagwe ka diatleng tša ba bangwe. Na seo ga se go dumela batho ba laola lethabo la gago?
O se ke wa amogela motho yo mongwe le yo mongwe gore e be mogwera wa gago.
“Batho ba go lewa ke bodutu ba rata mahlo a batho go ba go fihla boemong bja gore ga ba na taba ya gore seo se dirwa ke mang. Ba fo nyaka go ikwa ba ratwa. Eupša batho ba bangwe ba ka dira gore o ikwe o ratwa e le feela gore ba ikhole ka wena. Ke moka o tla ikwa o lewa ke bodutu go feta mathomong.”—Brianne.
Beibele e re: “Yo a sepelago le ba bohlale o tla hlalefa, eupša yo a gweranago le ditlaela o tla tshereana.” (Diema 13:20) Motho yo a swerego ke tlala a ka ja selo se sengwe le se sengwe seo a se hwetšago. Ka mo go swanago, batho bao ba tlogago ba nyaka bagwera ba ka nyakana le bagwera mafelong a fošagetšego. Ba ka feleletša ba ikgweranya le batho bao ba tlago go ba laola, ba nagana gore segwera sa mohuta woo se tlwaelegile gomme ga go se sengwe se sekaone.
Phetho: Batho ka moka ba fela ba lewa ke bodutu; le ge re sa lewe ke bodutu ka tsela ya go swana. Le ge go lewa ke bodutu go sa kgahliše, ge e le gabotse seo e fo ba e le maikwelo. Seo re se kwago se bakwa ke seo re bego re se nagana, le gona re ka laola seo re se naganago.
O se nyake go gontši go ba bangwe. Jeanette yo a tsopotšwego pejana, o re: “Ga se batho ka moka bao e ka dulago e le bagwera ba gago ba paale, eupša mafelelong o tla hwetša batho bao ba tlogago ba go rata. Lerato lona leo le lekane. Le ka go thuša go lwantšha go lewa ke bodutu.”
Na o nyaka thušo e oketšegilego? Bala lepokisi le le rego: “ Go Phema go Boifa go ba le Bagwera.” E bile taonelouta PDF e rego “Go Katanela go se Lewe ke Bodutu.”


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Bathesalonika 1:1-12
1 Nna Paulo yo a nago le Silibano* le Timotheo,+ ke ngwalela phuthego ya Bathesalonika yeo e lego boteeng le Modimo Tatago rena le Morena Jesu Kriste ke re:2 Eka le ka ba le botho bjo bogolo bja Modimo le khutšo tše di tšwago go Modimo Tate le go Morena Jesu Kriste.+3 Re tlamegile go leboga Modimo ka mehla ka baka la lena+ bana bešo. Se se a swanela, gobane tumelo ya lena e gola+ ka go fetišiša gomme lerato leo ka moka ga lena le ratanago ka lona le a oketšega gare ga lena.+4 Ka baka leo, rena ka noši re ikgantšha+ ka lena gare ga diphuthego tša Modimo ka baka la kgotlelelo ya lena le tumelo ditlaišegong tša lena tšohle le masetlapelo ao a le wetšego.+5 Se ke bohlatse bja kahlolo e lokilego ya Modimo+ e išago go tšeweng ga lena le swanelwa ke mmušo wa Modimo,+ woo ruri le hlokofatšwago ka baka la wona.+6 Kahlolo ye ya Modimo e lokile ka gobane o lefeletša ka tlaišego bao ba le tlaišago.+7 Eupša lena bao le welwago ke masetlapelo, Modimo o tla le imolla gotee le rena ge go utollwa+ Morena Jesu go tšwa legodimong a na le barongwa ba gagwe ba matla,+8 a le mollong o laumago, nakong ya ge a tlo lefetša+ bao ba sa tsebego Modimo+ le bao ba sa kwego+ ditaba tše dibotse tša mabapi le Morena wa rena Jesu.+9 Bona ba ba tla welwa ke kotlo ya kahlolo+ ya tshenyego ya ka mo go sa felego+ yeo e tšwago pele ga Morena le yeo e tšwago letagong la matla a gagwe,+10 ka nako yeo a tlelago go tagafatšwa mabapi le bakgethwa+ ba gagwe le letšatšing leo bohle bao ba dumetšego ba tlago go mo makalela gobane lena le dumetše bohlatse bjo re bo neilego.11 Ke ka lona lebaka leo re le rapelelago ka mehla gore Modimo wa rena a le lebelele le swanelwa ke pitšo+ ya gagwe gomme a dire ka mo go feletšego tšohle tše di mo kgahlago mabapi le tše botse le modiro wa tumelo ka matla.12 Se se bjalo e le gore leina la Morena wa rena Jesu le tagafatšwe go lena,+ le lena boteeng+ le yena, ka go dumelelana le botho bjo bogolo+ bja Modimo wa rena le bja Morena Jesu Kriste.


text:
Batho ba Bona Matlotlo a sa Tlwaelegago Botswana
Go tloga ka di-22 go fihla ka di-28 tša August 2016, Dihlatse tša Jehofa kua Botswana, moo go nago le mmaene o mogologolo wa taamane lefaseng, di ile tša bontšha batho matlotlo a sa tlwaelegago moletlong wo o bitšwago Botswana Consumer Fair. Tafola ya tšona e be e na le dikgatišo tše di theilwego Beibeleng, e bile di bontšha batho wepesaete ya jw.org le dibidio tšeo di thušago malapa go tia.
Batswadi le bana bao ba ilego ba ya tafoleng yeo ba ile ba kgahlwa ke dibidio tša dipopaye tša Eba Mogwera wa Jehofa, tšeo di rutago tsela e botse ya go diriša melao ya Beibele. Batho ba bantši ba ile ba botšiša gore ba ka hwetša bjang dibidio tšeo ka ge go na le dibidio tše sego kae feela tša dipopaye ka Setswana, e lego leleme leo le bolelwago ke batho ba bantši nageng ye ya Botswana.
Baeng bao ba tlilego ba etšwa nageng ka moka, ba ile ba tšea dikgatišo tše e ka bago tše 10 000 gomme batho ba 120 ba kgopela go swarelwa thuto ya mahala ya Beibele. Batho ba bantši ba ile ba kgahlwa ke gore Dihlatse tša Jehofa tšeo di tšwago diphuthegong tša Seisemane le tša Setswana di be di šoma gotee tiragalong ye.
Ge balaodi ba tiragalo ye ba be ba ahlola ditafola tšeo di bego di beilwe tiragalong ye, ba ile ba re Dihlatse tša Jehofa di tšwile maemong a pele.


text:
BOPHELO BJA BOKRISTE
Tumiša Jehofa!
Bophelo ke mpho ya bohlokwa kudu. Tsela yeo re dirišago mpho ye letšatši le lengwe le le lengwe, e bontšha kamoo re e tšeelago godimo ka gona. Ka ge re le Dihlatse tša Jehofa, re nyaka go diriša ditalente tša rena le bokgoni bja rena go nea Jehofa letago le go mo godiša, ka ge e le yena Monei wa Bophelo. (Ps 36:9; Kut 4:11) Lega go le bjalo, go ka ba bonolo gore mathata ao a re welago lefaseng le leo le senyegilego, a dire gore re beele ka thoko mediro yeo e re thušago go matlafatša tswalano ya rena le Modimo. (Mar 4:18, 19) Yo mongwe le yo mongwe wa rena o swanetše go ipotšiša gore: ‘Na ke dira sohle seo nka se kgonago go hlankela Jehofa? (Hos 14:2) Mošomo wa ka o kgoma bjang tsela yeo ke hlankelago Jehofa ka yona? Ke ipeetše dipakane dife tirelong ya Jehofa? Nka dira’ng gore ke oketše tsela yeo ke hlankelago Jehofa ka yona?’ Ge e ba o bona go na le moo o ka kaonefatšago gona, rapela Jehofa gore a go thuše gomme o dire diphetogo mo go nyakegago. Ruri ga go na pelaelo gore go tumiša Jehofa letšatši le lengwe le le lengwe go dira gore motho a phele a kgotsofetše e bile a thabile!—Ps 61:8.
BOGELANG BIDIO YEO E REGO, DIRIŠA TALENTE YA GAGO TIRELONG YA JEHOFA, KE MOKA LE ARABENG DIPOTŠIŠO TŠE DI LATELAGO:
Ke ka baka la’ng e se go bontšha bohlale go diriša ditalente tša gago lefaseng la Sathane? (1Jo 2:17)
Bao ba neago Jehofa sohle seo ba ka se kgonago ba hwetša ditšhegofatšo dife?
O ka diriša ditalente tša gago le bokgoni bja gago bjang ka mokgatlong wa Jehofa?


text:
Na ke Swanetše go Adima Tšhelete?
“Go adima go bose; go lefa go a lliša.”—Seema sa Seswahili.
POLELWANA ye e tsebja kudu bathong ba Afrika Bohlabela, e bile ga go pelaelo gore e bontšha maikwelo a ba bantši lefaseng ka moka. Na ke ka tsela yeo o ikwago ka go adima tšhelete go mogwera goba methopong e mengwe? Le ge ka dinako tše dingwe go ka bonagala go nyakega, eupša na yeo ke kgopolo e botse? Dikotsi le melaba ya go adima tšhelete ke dife?
Polelwana e nngwe ya Seswahili e hlalosa seo e ka bago bothata bjo bogolo bja go adima tšhelete. E re: “Go adima le go adimiša go senya segwera.” Ruri dikoloto di ka bea segwera le ditswalano kotsing. Gaešita le ge go dirwa ka thulaganyo e botse kudu le ka maikemišetšo a mabotse kudu, ga se ka mehla dilo di sepelago gabotse. Ka mohlala, ge e ba nako e ka feta moadimi a sa lefe go ya ka mo go letetšwego, moadimiši a ka selekega. Motho a ka kgopišega gomme tswalano magareng ga moadimiši le moadimi—gaešita le ya magareng ga malapa a bona—e ka senyega. Ka ge dikadimo tša ditšhelete di ka baka dikgohlano, re ka di tšea e le tsela ya mafelelo ya go hwetša thušo go e na le go di tšea e le tsela e bonolo ya go rarolla mathata a tša ditšhelete.
Le gona go adima tšhelete go ka bea tswalano ya motho le Modimo kotsing. Bjang? Sa pele, Beibele e re motho yo kgopo ke yo a ganago go lefa dikoloto tša gagwe ka boomo e bile a tseba. (Psalme 37:21) E bile e hlalosa gabotse gore “moadimi ke mohlanka wa moadimiši.” (Diema 22:7) Moadimi o swanetše go tseba gore o tla dula a kolota moadimiši go fihlela ge a feditše go lefa tšhelete yeo. Polelwana e nngwe ya Seafrika e rerešitše ge e re: “Ge o adima maoto a motho, o tla ya moo a go laelago gore o ye gona.” Kgopolo ke gore motho yo a tsenego ka hlogo dikolotong ga a sa lokologile go ka dira seo a se ratago.
Ka baka leo, motho o swanetše go tšeela godimo taba ya go bušetša seo a se adimilego. Go sego bjalo, go ka direga gore go tsoge mathata. Dikoloto tšeo di hlatlaganago di ka baka go gateletšega kudu, gotee le go hlobaela, go šoma ka kudu, dingangišano magareng ga monna le mosadi gaešita le go thubega ga malapa, go sa bolelwe ka melato ya tsheko yeo e ka bago gona goba go golegwa. Mantšu ao a lego go Baroma 13:8 a bontšha bohlale ge a re: “Le se ke la kolota le ge e le mang selo, ge e se go ratana.”
NA GO A NYAKEGA?
Ka baka la tše ka moka, go kaone go ba šedi tabeng ya go adima tšhelete. Ke ga bohlale go botšiša gore: Na go tloga go nyakega gore ke adime tšhelete? Na ke taba ya go boloka mogolo wa gago e le gore o hlokomele lapa la gago? Goba na go na le tekanyo e itšego ya megabaru, mohlomongwe e le go kganyoga go phela ka seo motho a se nago sona? Mabakeng a mantši, go tla ba kaone go kgotsofalela bonyenyane bjo motho a nago le bjona go e na le go itlama ka go adima.
Ke therešo gore go ka ba le maemo a moswananoši, a bjalo ka ge go rotoga maemo a tšhoganetšo gomme go bonagala go se na seo se ka dirwago. Lega go le bjalo, ge e ba motho a dira phetho ya go adima tšhelete, o swanetše go botega. Se se ka dirwa bjang?
Sa mathomo, le ka mohla o se ke wa ikhola ka motho feela ka gobane a bonagala a humile go feta ba bangwe. Ga se ra swanela go nagana gore ge motho a bonagala a humile, o swanelwa ke go re thuša ka tša ditšhelete. E bile ga se ra swanela go nagana gore ga go nyakege gore re botegele motho yoo. O se ke wa duma bao ba bonagalago ba eme gabotse ka tša ditšhelete.—Diema 28:22.
Ka morago o kgonthišetše gore o lefa tšhelete yeo o e adimilego, gomme o dire bjalo kapejana. Ge e ba moadimiši a sa bee thulaganyo ya go lefa, wena o swanetše go e dira gomme o e kgomarele. Go šišinywa gore le ngwale tumelelano ya lena e le gore le pheme go se kwešišane. (Jeremia 32:9, 10) Ge e ba go kgonega, bušetša seo o se adimilego go moadimiši e le gore o mo leboge ka bowena. Go tshwenyega ka go bušetša seo o se adimilego go feleletša ka ditswalano tše dibotse. Jesu o boletše Thutong ya gagwe ya Thabeng a re: “Anke ‘ee’ ya lena e be ee, ‘aowa’ ya lena e be aowa.” (Mateo 5:37) Go oketša moo, dula o gopola Molao wa Gauta o rego: “Dilo tšohle tše le nyakago batho ba le dira tšona, le lena le ba dire tšona.”—Mateo 7:12.
TLHAHLO E HOLAGO YA BEIBELE
Beibele e nea tharollo e bonolo tabeng ya go nyaka go adima tšhelete. E re: “Ka kgonthe, boineelo go Modimo bo tliša leruo le legolo ge e ba re kgotsofaletše seo re nago le sona.” (1 Timotheo 6:6) Ka mantšu a mangwe, go kgotsofalela seo o nago le sona ke tsela e kaone ya go efoga ditlamorago tše nyamišago tša go adima. Lega go le bjalo, ruri ga go bonolo go kgotsofala lefaseng la lehono la go nyaka go ikgotsofatša kapejana. Ke moo “boineelo go Modimo” bo tsenago gona. Ka tsela efe?
Tšea ka mohlala banyalani ba Bakriste ba kua Asia. Nywageng ya bona ya ge ba sa tšwa go nyalana, ba be ba duma bao ba bego ba kgona go ba le dintlo tša bona. Ka gona ba ile ba phetha ka go reka ya bona ka tšhelete yeo ba bego ba e bolokile gotee le tšhelete yeo ba bego ba e adimile pankeng le go ba leloko. Lega go le bjalo, go se go ye kae ba ile ba thoma go imelwa ke morwalo o boima wa go lefa tšhelete e ntši kgwedi le kgwedi. Ba ile ba šoma mešomo e oketšegilego, yeo e bego e ba dira gore ba šome nako e telele ka letšatši, gomme ya ba dira gore ba be le nako e nyenyane le bana ba bona. Monna o itše: “Ke be ke ikwa eka ke rwele leswika le boima hlogong ka baka la kgateletšego, bohloko le go hloka boroko. Ke be ke kgamegile.”
“Go lebelela dilo tše di bonagalago ka leihlo la moya ke tšhireletšo”
Ge nako e dutše e eya, ba ile ba gopola mantšu a lego go 1 Timotheo 6:6 gomme ba phetha ka gore tharollo e nnoši e be e le go rekiša ntlo yeo. Go ba tšere nywaga e mebedi pele ba ka imologa morwalong wa bona. Banyalani ba ba ile ba ithuta’ng phihlelong ya bona? Ba phethile ka gore: “Go lebelela dilo tše di bonagalago ka leihlo la moya ke tšhireletšo.”
Seema sa Seswahili seo go boletšwego ka sona mathomong se tsebja kudu ke ba bantši. Lega go le bjalo, ga se sa thibela batho go adima tšhelete. Go dirišwa melao ya motheo ya Beibele yeo e ahlaahlilwego ka mo godimo, na e ka se be ga bohlale go naganišiša ka potšišo e rego: Na ke swanetše go adima tšhelete?


text:
KGAOLO YA BORARO
Morero wa Modimo ka Lefase ke Ofe?
Morero wa Modimo ka batho ke ofe?
Modimo o ile a hlohlwa bjang?
Bophelo lefaseng bo tlo ba bjang nakong e tlago?
1. Morero wa Modimo ka lefase ke ofe?
MORERO wa Modimo ka lefase ke o kgahlišago e le ruri. Jehofa o nyaka gore lefase le tlale ka batho ba ba thabilego e bile ba phetše gabotse. Beibele e re “Modimo a dira thšemo ya Edene” gomme “a mediša dihlare tšohle tše di kxahlišaxo xe di bônwa, tše bose xe di lewa.” Ka morago Modimo a bopa monna wa pele le mosadi, Adama le Efa, A ba bea legaeng leo le lebotse gomme a ba botša gore: “Tswalang Le atê, tlalang lefase, Le le fenyê.” (Genesi 1:28; 2:8, 9, 15) Ka gona e be e le morero wa Modimo gore batho ba be le bana, ba katološe mellwane ya legae leo la paradeise go phatlalala le lefase gomme ba hlokomele diphoofolo.
2. (a) Re tseba bjang gore morero wa Modimo ka lefase o tla phethagala? (b) Ke batho ba mohuta ofe bao ba tlago go phela ka mo go sa felego?
2 Na o nagana gore morero wa Jehofa Modimo wa gore batho ba phele lefaseng la paradeise o tla ka wa phethagala? Modimo o re: “Ke boletše; ke tlo di tliša.” (Jesaya 46:9-11; 55:11) Ee, seo Modimo a se rerilego o tlo se dira e le ka kgonthe! O re ‘ga se a bopa lefase gore e be la lefela,’ eupša ‘o le diretše go dulwa ke batho.’ (Jesaya 45:18) Ke batho ba mohuta mang bao Modimo a bego a nyaka gore ba phele mo lefaseng? Le gona o be a nyaka gore ba phele moo ka nako e kaaka’ng? Beibele e araba ka gore: “Baloki e ba beng ba naxa, ba dula mo xo yôna ka mehla le ka mehla.” (Mongwalo o sekamego ke wa rena.)—Psalme 37:29; Kutollo 21:3, 4.
3. Ke maemo afe a nyamišago ao a lego gona lefaseng mo nakong ye, gomme se se rotoša dipotšišo dife?
3 Go molaleng gore se ga se sa tšwa se direga. Batho ga bjale ba a babja gomme ba a hwa; e bile ba a lwa le go bolayana bona seng. Go na le phošo e diregilego. Lega go le bjalo, ruri Modimo ga se a ka a rera gore lefase le be ka tsela ye re le bonago le le ka yona lehono! Go diregile’ng? Ke ka baka la’ng morero wa Modimo o sa phethagala? Ga go na puku ya histori ye e ngwadilwego ke motho yeo e ka re botšago seo ka gobane bothata bo thomile legodimong.
MATHOMO A LENABA
4, 5. (a) Ge e le gabotse ke mang yo a ilego a bolela le Efa ka go diriša noga? (b) Motho yo pele a kilego a itshwara gabotse e bile a botega a ka ba bjang lehodu?
4 Puku ya pele ya Beibele e bolela ka moganetši wa Modimo yo a ilego a iponagatša tšhemong ya Edene. Moganetši o hlaloswa e le “noga,” eupša e be e se phoofolo feela. Puku ya mafelelo ya Beibele e mo hlalosa e le ‘yo a bitšwago Diabolo le Sathane, yo a timetšago lefase ka moka le go agilwego go lona.’ E bile o bitšwa “noga ya kgale.” (Genesi 3:1; Kutollo 12:9) Morongwa yo yo matla goba sebopiwa sa moya seo se sa bonagalego, o ile a diriša noga go bolela le Efa, go swana le ge motho yo a nago le bokgoni a ka dira gore go bonagale eka lentšu la gagwe le tšwa go popi ye e lego kgaufsi le yena. Ga go pelaelo gore motho yoo wa moya o be a le gona ge Modimo a lokišetša lefase gore le dulwe ke batho.—Jobo 38:4, 7.
5 Lega go le bjalo, ka ge dibopiwa ka moka tša Jehofa di phethagetše, ke mang a dirilego “Diabolo” yo, yena “Sathane”? Ge e bewa ka tsela e bonolo, yo mongwe wa barwa ba matla ba Modimo ba moya o ile a iphetoša Diabolo. Se se ile sa kgonega bjang? Re swanetše go lemoga gore lehono motho yoo pele a kilego a itshwara gabotse e bile a botega a ka ba lehodu. Seo se direga bjang? Motho a ka dumelela kganyogo e fošagetšego gore e gole ka pelong ya gagwe. Ge e ba a dula a nagana ka yona, kganyogo yeo e fošagetšego e ka ba e matla kudu. Ka baka leo, ge sebaka se bulega, a ka dira ka go dumelelana le kganyogo e mpe yeo a bego a dutše a nagana ka yona.—Jakobo 1:13-15.
6. Morwa yo matla wa Modimo wa moya o ile a fetoga bjang Sathane Diabolo?
6 Se se diregile tabeng ya Sathane Diabolo. Go bonagala a kwele ge Modimo a botša Adama le Efa gore ba be le bana gomme ba tlatše lefase ka bana ba bona. (Genesi 1:27, 28) Go bonagala Sathane a ile a nagana gore: ‘Batho ba ka moka ba ka rapela nna go e na le Modimo!’ Ka gona kganyogo e fošagetšego e ile ya gola ka pelong ya gagwe. Mafelelong o ile a gata mogato wa gore a fore Efa ka go mmotša maaka ka Modimo. (Genesi 3:1-5) Ka gona o ile a ba “Diabolo,” e lego seo se bolelago gore “Mothomeletši.” Ka nako e swanago, o ile a ba “Sathane” e lego seo se bolelago gore “Moganetši.”
7. (a) Ke ka baka la’ng Adama le Efa ba ile ba hwa? (b) Ke ka baka la’ng bana ka moka ba Adama ba tšofala le go hwa?
7 Ka go diriša maaka le boradia, Sathane Diabolo o ile a dira gore Adama le Efa ba se kwe Modimo. (Genesi 2:17; 3:6) Ka baka leo, mafelelong ba ile ba hwa, bjalo ka ge Modimo a ile a bolela gore ba tla hwa ge e ba ba ka se kwe. (Genesi 3:17-19) Ka ge Adama a ile a ba yo a sa phethagalago ka morago ga go dira sebe, bana ba gagwe ka moka ba ile ba abelwa sebe sa gagwe. (Ba-Roma 5:12) Boemo bjo bo ka swantšhwa le pane yeo e dirišetšwago go paka borotho. Ge e ba pane e e-na le sekoti mo go yona, go direga’ng ka lofo e nngwe le e nngwe ya borotho yeo e dirilwego ka pane yeo? Lofo e nngwe le e nngwe e ba le sekoti goba go se phethagale go yona. Ka mo go swanago, motho yo mongwe le yo mongwe o abetšwe seo re ka rego ke sekoti sa go se phethagale go tšwa go Adama. Ke ka baka leo batho ka moka ba tšofalago le go hwa.—Ba-Roma 3:23.
8, 9. (a) Ke tlhohlo efe yeo go bonagalago Sathane a ile a e dira? (b) Ke ka baka la’ng Modimo a ile a se fediše marabele le semeetseng?
8 Ge Sathane a be a dira gore Adama le Efa ba dire sebe malebana le Modimo, ge e le gabotse o be a etile borabele pele. O be a hlohla tsela ya Jehofa ya go buša. Ge e le gabotse, Sathane o be a re: ‘Modimo ke mmuši yo mobe. O bolela maaka e bile o tima bahlanka ba gagwe dilo tše dibotse. Ga go nyakege gore batho ba bušwe ke Modimo. Ba ka itirela phetho mabapi le seo e lego se sebotse le seo e lego se sebe. E bile ba tla phela gakaone ge ba bušwa ke nna.’ Modimo o be a tla swaragana bjang le tlhohlo e bjalo ya thogako? Ba bangwe ba nagana gore Modimo ge e le gabotse nkabe a ile a bolaya marabele. Eupša na seo se ka be se ile sa araba tlhohlo ya Sathane? Na se ka be se ile sa hlatsela gore tsela ya Modimo ya go buša e lokile?
9 Maikwelo a phethagetšego a Jehofa a toka a ile a se mo dumelele gore a bolaye marabele le semeetseng. O ile a phetha ka gore go be go nyakega nako gore go arabje tlhohlo ya Sathane ka tsela e kgotsofatšago le go hlatsela gore Diabolo ke moaketši. Ka gona Modimo o ile a phetha ka gore o tla dumelela batho gore ba ipuše ka nako e itšego ka tlase ga tutuetšo ya Sathane. Taba ya lebaka leo ka lona Jehofa a ilego a dira seo le lebaka leo a ilego a dumelela gore go fete nako e ntši gakaakaa pele a rarolla dikgang tše e tla ahla-ahlwa go Kgaolo 11 ya puku ye. Lega go le bjalo, ga bjale re swanetše go nagana ka se: Na Adama le Efa ba be ba swanetše go dumela Sathane, yo le ka mohla a sa kago a ba direla selo le ge e le sefe se sebotse? Na go be go swanetše gore ba dumele gore Jehofa yo a ilego a ba nea dilo ka moka tšeo ba bego ba e-na le tšona ke moaketši yo šoro? Ke’ng seo nkabego o ile wa se dira?
10. O ka thekga bjang lehlakore la Jehofa e le go araba tlhohlo ya Sathane?
10 Ke mo gobotse go nagana ka dipotšišo tše ka gobane yo mongwe le yo mongwe wa rena o lebeletšane le dikgang tše di swanago lehono. Ee, o na le sebaka sa gore o thekge lehlakore la Jehofa e le go araba tlhohlo ya Sathane. O ka amogela Jehofa e le Mmuši wa gago le go thuša go bontšha gore Sathane ke moaketši. (Psalme 73:28; Diema 27:11) Ka manyami, ke ba sego kae feela gare ga batho ba dimilione tše dikete lefaseng le bao ba dirago kgetho e bjalo. Se se rotoša potšišo e bohlokwa e rego, Na Beibele ge e le gabotse e ruta gore Sathane o buša lefase le?
KE MANG YO A BUŠAGO LEFASE LE?
11, 12. (a) Teko ya Jesu e utolla bjang gore Sathane ke mmuši wa lefase le? (b) Ke’ng se sengwe seo se hlatselago gore Sathane ke mmuši wa lefase le?
11 Jesu le ka mohla ga se a ka a belaela gore Sathane ke yena mmuši wa lefase le. Ka tsela e itšego ya mohlolo, Sathane ka nako e nngwe o ile a bontšha Jesu “mebušo ka moka ya lefase le letago la yona.” Ke moka Sathane a holofetša Jesu gore: “Dilo tše ka moka ke tla go nea tšona ge o ka wela fase wa ntirela tiro ya borapedi.” (Mateo 4:8, 9; Luka 4:5, 6) Nagana ka se. Na mpho yeo nkabe e bile teko go Jesu ge e ba Sathane e be e se mmuši wa mebušo ye? Jesu ga se a ka a gana gore mebušo ye ka moka ya lefase ke ya Sathane. Ruri Jesu nkabe a ile a dira seo ge e ba Sathane e be e se yena a laolago mebušo ye.
12 Ee, Jehofa ke Modimo yo matla-ohle, Mmopi wa legohle le le makatšago. (Kutollo 4:11) Lega go le bjalo, ga go na moo Beibele e bolelago gore Jehofa Modimo goba Jesu Kriste ke mmuši wa lefase le. Ge e le gabotse, Jesu o ile a bolela ka go lebanya ka Sathane gore ke “mmuši wa lefase le.” (Johane 12:31; 14:30; 16:11) E bile Beibele e bolela ka Sathane Diabolo e le “modimo wa tshepedišo ye ya dilo.” (2 Ba-Korinthe 4:3, 4) Ge e le mabapi le moganetši yo, goba Sathane, moapostola wa Mokriste Johane o ile a ngwala gore: “Lefase ka moka le rapaletše matleng a yo kgopo.”—1 Johane 5:19.
KAMOO LEFASE LA SATHANE LE TLAGO GO FEDIŠWA
13. Ke ka baka la’ng lefase le lefsa le nyakega?
13 Ngwaga o mongwe le o mongwe ge o feta, lefase e ba le kotsi kudu le go feta. Le tletše ka madira a ntwa, bo-radipolitiki ba sa botegego, baetapele ba nago le boikaketši ba bodumedi le disenyi tše di retetšego. Ga go kgonege go mpshafatša lefase ka moka. Beibele e utolla gore nako e kgaufsi yeo ka yona Modimo a tlago go fediša lefase le kgopo nakong ya ntwa ya gagwe ya Haramagedone. Lona le tla tšeelwa legato ke lefase le lefsa la go loka.—Kutollo 16:14-16.
14. Ke mang yo Modimo a mo kgethilego gore e be Mmuši wa Mmušo wa Gagwe, gomme se se ile sa bolelwa bjang e sa le pele?
14 Jehofa Modimo o kgethile Jesu Kriste gore e be Mmuši wa Mmušo, goba pušo ya Gagwe ya legodimong. Nakong e fetilego, Beibele e ile ya bolela e sa le pele gore: “Re tswaletšwe ngwana, re neilwe morwa, yo pušô e lexo lexetleng la xaxwe. Leina la xaxwe ké: . . . Kxoši ya kaxišô. Mmušô wó ké wa kênêlô, wa khutšô ye e sa felexo.” (Jesaya 9:5, 6) Ge e le mabapi le mmušo wo, Jesu o ile a ruta balatedi ba gagwe go rapela ka gore: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Go etša ge re tla bona ka morago pukung ye, Mmušo wa Modimo kgaufsinyane o tla fediša mebušo ka moka ya lefase, gomme wona ka bowona o tla tšeela yeo ka moka legato. (Daniele 2:44) Ke moka Mmušo wa Modimo o tla tliša lefase la paradeise.
LEFASE LE LEFSA LE KGAUFSI!
15. “Lefase le lefsa” ke’ng?
15 Beibele e re kgonthišetša gore: “Go na le magodimo a mafsa le lefase le lefsa tše re di letetšego go ya ka kholofetšo ya gagwe, gomme toko e tla aga go tšona.” (2 Petro 3:13; Jesaya 65:17) Ka dinako tše dingwe ge Beibele e bolela ka “lefase” e bolela ka batho bao ba phelago lefaseng. (Genesi 11:1) Ka gona “lefase le lefsa” la go loka ke lekoko la batho leo le amogelwago ke Modimo.
16. Ke mpho efe ya bohlokwa yeo e tšwago go Modimo ye e yago go bao a ba amogelago, gomme ke’ng seo re swanetšego go se dira gore re e hwetše?
16 Jesu o holofeditše gore lefaseng le lefsa le le tlago, bao ba amogelwago ke Modimo ba tla hwetša mpho ya “bophelo bjo bo sa felego.” (Mareka 10:30) Hle phetla Beibele ya gago go Johane 3:16 le 17:3, gomme o bale seo Jesu a boletšego gore re swanetše go se dira e le gore re hwetše bophelo bjo bo sa felego. Ga bjale, ela hloko go tšwa Beibeleng ditšhegofatšo tšeo di tlago go thabelwa ke bao ba swanelwago ke mpho yeo e kgahlišago ye e tšwago go Modimo Paradeiseng e tlago ya lefaseng.
17, 18. Re ka kgonthišega bjang gore go tla ba le khutšo le polokego kae le kae lefaseng?
17 Bobe, ntwa, bosenyi le bošoro di tla be di fetile. “E mobe ó tlo ba a ile . . . Ba bolêta e tlo ba bôná beng ba naxa.” (Psalme 37:10, 11) Khutšo e tla ba gona ka gobane ‘Modimo o tla fediša dintwa go fihla magomong a lefase.’ (Psalme 46:9; Jesaya 2:4) Ka nako yeo ‘moloki o tlo taga, gomme khutšo e gole e e-ya le dikgwedi di sa kgaotše go balama’—gomme seo se bolela gore ka mo go sa felego!—Psalme 72:7.
18 Barapedi ba Jehofa ba tla phela ka polokego. Ge feela ba-Isiraele ba mehleng ya Beibele ba be ba e-kwa Modimo, ba be ba phela ka polokego. (Lefitiko 25:18, 19) E tla ba mo go kgahlišago gakaakang go thabela polokego e swanago Paradeiseng!—Jesaya 32:18; Mika 4:4.
19. Ke ka baka la’ng re tseba gore go tla ba le motlalo wa dijo lefaseng le lefsa la Modimo?
19 Go hlaela ga dijo go ka se be gona. Mopsalme o opetše ka gore: “Xo tlo ba le mohora wa mabêlêʹ mo naxeng; ’phoxong tša thaba meré ya dienywa e tlo xwaša.” (Psalme 72:16) Jehofa Modimo o tla šegofatša baloki ba gagwe, gomme “lefase le [tla ntšha] dikenyô tša lôna.”—Psalme 67:6.
20. Ke ka baka la’ng re ka kgodišega gore lefase ka moka le tla fetoga paradeise?
20 Lefase ka moka le tla fetoga paradeise. Magae a mafsa a kgahlišago gotee le dirapa di tla hlongwa nageng yeo pele e bego e sentšwe ke batho ba nago le sebe. (Jesaya 65:21-24; Kutollo 11:18) Ge nako e dutše e feta, dikarolo tša lefase tšeo di bego di šetše di le ka tlase ga taolo di tla katološwa go fihlela ge lefase ka moka e le le lebotse e bile le tšweletša dienywa go swana le tšhemo ya Edene. E bile Modimo a ka se ke a palelwa ke go ‘khupurolla seatla sa gagwe gomme a kgotsofatša kganyogo ya dilo ka moka tše di phelago.’—Psalme 145:16.
21. Ke’ng seo se bontšhago gore khutšo e tla ba gona gare ga batho le diphoofolo?
21 Khutšo e tla ba gona gare ga batho le diphoofolo. Diphoofolo tša naga le tša ka gae di tla ja gotee. Gaešita le ngwana yo monyenyane a ka se boife diphoofolo tšeo ga bjale di lego kotsi.—Jesaya 11:6-9; 65:25.
22. Go tla direga’ng ka bolwetši?
22 Bolwetši bo tla hwelela. E le Mmuši wa Mmušo wa Modimo wa legodimong, Jesu o tla dira diphodišo tše dintši go feta nakong yela ya ge a be a le lefaseng. (Mateo 9:35; Mareka 1:40-42; Johane 5:5-9) Ka nako yeo “xo ka se bê le e a rexo: Ke a babya!”—Jesaya 33:24; 35:5, 6.
23. Ke ka baka la’ng tsogo e tla thabiša dipelo tša rena?
23 Baratiwa ba ba hwilego ba tla tsošetšwa bophelong ba e-na le kholofelo ya go se sa hwa le ka mohla. Ka moka bao ba robetšego lehung bao ba lego mogopolong wa Modimo ba tla bušetšwa bophelong. Ge e le gabotse, “go tla ba le tsogo ya ba lokilego gotee le ba sa lokago.”—Ditiro 24:15; Johane 5:28, 29.
24. O ikwa bjang ka go phela Paradeiseng mo lefaseng?
24 A bokamoso bjo bo kgahlišago gakaakang bjo bo letetšego bao ba kgethago go ithuta ka Mmopi wa rena yo Mogolo, Jehofa Modimo, gaešita le go mo hlankela! Jesu o be a bolela ka Paradeise e tlago mo lefaseng ge a be a holofetša sesenyi seo se ilego sa hwa kgaufsi le yena gore: “O tla ba le nna Paradeiseng.” (Luka 23:43) Ke gabohlokwa gore re ithute mo go oketšegilego ka Jesu Kriste, yoo ka yena ditšhegofatšo tše ka moka di tlago go kgonega.